Pencarian Air Maulihayat Oleh Tamadun-Tamadun Seluruh Dunia

Sebut saja Elixirs of Life atau Air Maulihayat, ramai membayangkan air yang dikatakan boleh memanjangkan hayat seseorang. Subjek ini disentuh dalam banyak filem seperti Harry Potter and The Philosopher Stone, The Myth dan The Mummy: T0mb of the Dragon Emperor. Tapi apa sebenarnya kisah Air Maulihayat ini?

Sepanjang lipatan sejarah, ceritanya banyak berubah mengikut uruf setempat tetapi ia selalunya berkisar tentang cecair atau makanan yang berupaya menjadikan seseorang itu hidup lama. Antara bahan yang dikatakan popular ialah madu, sulfur, merkuri dan besi. Malangnya, kebanyakan bahan yang digunakan untuk memanjangkan hayat manusia itu sebenarnya merupakan bahan toksik dan ber4cvn.

Bila ditanya obsesi manusia terhadap keabadian, Profesor Dr Dagmar Wujastyk dari Universiti Vienna berkata, “Kenapa orang percaya pada benda yang mereka tidak boleh buktikan atau tidak logik? Kita tidak akan tahu sebabnya. Dakwaan keabadian tidak pernah dibuktikan sebagai benar.”

Terdapat banyak versi Air Maulihayat mengikut tamadun-tamadun antikuiti. Dalam mitologi Yunani, terdapat satu bahan yang dipanggil ambrosia atau minuman dewa-dewi. Orang Yunani percaya bahan ini merupakan sumber keabadian dewa-dewi Yunani yang bersemayam di Gunung Olympus. Ia dikatakan diambil daripada tanduk Amalthea, seekor kambing yang juga bonda angkat Zeus.

Sesiapa yang mengambil ambrosia akan mendapat manfaat seperti lvka cepat sembuh, menyembuhkan peny4k1t dan menghidupkan orang yang telah m4t1. Sejarawan yang mengkaji kisah ambrosia ini mendakwa ia merujuk kepada madu. Tetapi dakwaan ini disangkal oleh sasterawan Yunani, Ibycus yang mendakwa ia lebih manis sembilan kali ganda berbanding madu.

Dalam Tamadun China pula, Maharaja Qin Shi Huang bukan sekadar maharaja China pertama dalam sejarah. Malah, baginda juga merupakan orang yang percaya kepada kewujudan Air Maulihayat ini. Kisah ini menjadi asas plot filem The Mummy: T0mb of the Dragon Emperor dengan Jet Li memegang peranan sebagai Maharaja Han (diinspirasikan daripada Maharaja Qin Shi Huang).

Menurut satu artikel yang diterbitkan oleh Chemistry World, baginda percaya dengan mengambil sinabar atau merkuri sulfida, baginda akan hidup abadi. Malangnya, seperti ramai sedia maklum, merkuri merupakan antara bahan paling ber4cvn dan bertanggungjawab mengakibatkan kemangkatan Qin Shi Huang pada usia 39 tahun.

Selain sinabar, mitologi China penuh dengan imej Ling Zhi, sejenis spesies cendawan yang banyak muncul di Asia. Cendawan ini dirujuk sebagai cendawan keabadian dan digunakan dalam perubatan tradisional China selama lebih 2,000 tahun.

India juga tidak terlepas daripada fenomena alkimia menerusi ayurvedic rasayana atau sains merkuri. Menurut Prof Wujastyk, selain merkuri, Tamadun India turut memanfaatkan amla (sejenis buah sama seperti gusberi) sebagai bahan utamanya. Sementara dalam mitologi India, sesiapa yang meminum soma (sejenis susu yang menjalani proses penapaian) akan hidup kekal.

Mitologi Kristian terutama dari Zaman Pertengahan turut menyentuh subjek ini. Misalnya, sesiapa yang minum Holy Grail (cawan yang dikatakan digunakan Nabi Isa a.s sebelum baginda kononnya disalib) akan hidup abadi, menyembuhkan semua peny4k1t dan mencerahkan minda. Subjek ini turut disentuh panjang lebar dalam filem Indiana Jones and the Last Crusade.

Sebut saja Philosopher Stone atau Batu Filsuf, ramai membayangkan batu yang digunakan oleh Nicolas Flamel dalam francais Harry Potter. Tetapi tidak ramai tahu, Batu Filsuf mempunyai hubungan kuat dengan Air Maulihayat. Batu ini dikatakan diperbuat daripada pelbagai jenis bahan seperti serbuk merah, cecair emas dan biji benih emas.

Bukan sedikit orang mencuba menghasilkan Batu Filsuf ini tetapi semua percubaan berakhir dengan kegagalan. Salah seorang cendekiawan yang berminat terhadap usaha ini ialah Sir Isaac Newton menerusi satu dokumen abad ke-17 yang diperoleh oleh Yayasan Warisan Kimia Amerika Syarikat.

Dokumen ini pada asalnya ditulis oleh seorang cendekiawan alkimia bernama Eirenaeus Philalethes yang menyentuh falsafah merkuri yang dilihat sinonim dengan Air Maulihayat. Untuk mendapatkan Batu Filsuf, si pembuat perlu menyuling bijih dan membersihkan logam-logam lain untuk menghasilkan bahan yang boleh menukar logam asas kepada emas.

Dalam era moden, masih ada yang mencuba menghasilkan mana-mana versi baru Air Maulihayat. Pada tahun 2009, staf-staf sebuah rumah rahib abad ke-14 di Yorkshire, England berusaha menghasilkan resepi cecair Chartreuse atau ubat ajaib.

Ubat ini pernah dihasilkan pada abad ke-16 tetapi selepas diketahui oleh pihak gereja, rahib-rahib yang mengusahakannya telah diusir. Walaupun resepi cecair ini telah hilang ditelan zaman, staf-staf tempat bersejarah itu cuba menghasilkannya semula dengan menubuhkan sebuah kebun herba khas yang dipanggil Air Maulihayat Abadi.

Di Rusia pula pada tahun 2015, sekumpulan saintis telah menyuntik tikus-tikus dengan bakteria yang berusia 3.5 bilion tahun dan ditemui dalam permafrost Siberia. Pemerhatiannya mendapati tikus-tikus ini bukan saja kelihatan baik tetapi berupaya untuk beranak.

Salah seorang daripada mereka turut menyuntik dirinya dengan bakteria sama dan melaporkan kesan positif terhadap dirinya. Bagaimanapun, semua dakwaan ini masih belum disahkan oleh komuniti saintifik.

Yang pasti, idea Air Maulihayat ini akan sentiasa hidup sama ada melalui medium fiksyen atau golongan yang masih percaya kepada kuasa ilmu alkimia. Tetapi bagi penulis, manusia yang mengejar keabadian terlupa bahawa keabadian itu hanya milik Dia kerana Dialah Maha Berkuasa ke atas setiap sesuatu.

RUJUKAN:

Fantozzi, J. (2017). Elixirs of Life: A History. Huffington Post.

Gannon, M. (2017). China’s First Emperor Ordered Official Search for Immortality Elixir. LiveScience.


Pertempuran Sungai Kelamah / Gemenceh 1942  Australia Vs Jepun

Berkesempatan melawat Tugu Peringatan Perang Dunia Ke 2 di Jambatan Sungai Gemenceh, Gemas, Negeri Beradat Perpatih diteman Naib Presiden PASEM Sdr Faiz Fathi. Sengaja akupakai baju korporat PASEM kerana rindu dan lama tidak memakainya.Dah alang2 nak habiskan sisa perkhidmatan, hehehe

Disinilah merupakan salah satu tempat dalam siri Pertempuran Muar dalam Kempen Malaya . Pertempuran Muar merupakan pertempuran tempoh paling dasyat dalam Kempen Malaya ini iaitu bermula 14 Januari 1942 hingga 22 Januari 1942. Walaupun disebut Pertempuran Muar, tetapi tidak semuanya berlaku di Muar. Terdapat beberapa fasa dalam Pertempuran Muar iaitu fasa serangan di Sungai Kelamah/Gemencheh, Bandar Muar dan Parit Sulong dan fasa pengepungan di Bakri. Kita tumpu dahulu di fasa pertempuran di Jambatan Gemencheh ( Sungai Gemenceh/ Sungai Kelamah). Jambatan ini adalah penghubung antara Tampin – Gemas.

Pertempuran Sungai Gemenceh secara ringkas. Pertempuran di sini melibatkan Batalion 2/30 Divisyen ke-8 Australia dan Pasukan Imperial Jepun. Pasukan di Sungai Gemencheh yang dikepalai oleh Lt Kol Black Jack Ghalleghan manakala untuk keseluruhan pertahanan di Muar adalah Mejar Jeneral Gordon Bennet dengan kodnya “Westforce”. Tujuan utama adalah untuk menyekat kemaraan Tentera Imperial Jepun kearah lebih selatan. Tentera Australia menggunakan strategik memusnahkan Jambatan Sungai Gemenceh bagi menyekat kemaraan Jepun. Jepun pula telah menggunakan sampan untuk menyeberangi sungai dan yang lain menaiki basikal ringan menggunakan jambatan.

Apabila jumlah yang ramai menggunakan jambatan itu, maka tentera Australia pun meletupkan jambatan itu sehingga dikatakan melenting/melayang tentera-tentera jepun akibat letuppan yang kuat itu. Selepas letupan dilakukan, atas nasihat Lt Jen AE Percival, serangan hendap pun dilakukan termasuklah di hutan-hutan serta tindakan paling bijak adalah dengan memutuskan saluran telekomunikasi tentera jepun. Serangan ini bak kata-kata dalam askar kita “AWAL MULA PERTAMA MULA” satu permulaan yang cemerlang dan boleh dikatakan dapat melumpuhkan gerakan Tentera Jepun dengan jumlah yang besar. Terdapat beberapa pandangan mengenai jumlah Tentera Jepun yang terkorban, ada yang berkata 600 mangsa dan ada yang lebih daripada itu ( 700 – 800 ). Manakala Tentera Australia seramai 8 terkorban dan 80 cedera. Pertempuran di Sungai Gemenceh ini mengambil masa 2 hari sebelum Tentera Jepun dengan tidak mengalah mara ke Sungai Muar dimana pertempuran lagi sengit terjadi yang menyaksikan giliran Briged-45 India pula beraksi.

Apa terjadi jambatan ini selepas diletupkan? Menurut beberapa sumber, pihak jurutera Jepun sempat membaiki jambatan ini dengan menggunakan kayu dan kini seperti anda lihat dalam gambar adalah jambatan baru serta sisa kayu-kayu jambatan masih dapat dilihat kini di tebing sungai.

*Jika ada tersalah fakta dalam penulisan , saya mohon maaf dan bersikap terbuka untuk kritikan membangun. Sekian Terima Kasih.

Sumber Rujukan:
Imbasan Peristiwa Bersejarah Johor, Matlob dan Zam Ismail
Rejimen Askar Melayu, Syed Omar Syed Othman
BTDMOnline


Rumusan Inkues Adib – Hari Kedua (12/2/2019)

1.Semalam, Mahkamah Koroner Shah Alam dan pihak-pihak berkepentingan diketuai oleh Koroner Rofiah Mohamad telah melakukan tinjauan kepada 2 tempat berbeza iaitu:

i) Persimpangan Jalan USJ 16 yang berdekatan dengan tapak insiden rusuhan Kuil Sri Maha Mariamman.

ii) Tapak Simpan Fire Rescue Tender (FRT) dan van Unit Bantuan Perkhidmatan Kecemasan (EMRS) di Balai Bomba SS 17.

2. Di (i), Persimpangan Jalan USJ 16 yang berdekatan dengan tapak insiden rusuhan Kuil Sri Maha Mariamman, mereka di bawa ke lokasi awal kejadian kebakaran kereta sebelum ditunjukkan kawasan jentera Fire Rescue Tender (FRT) dan van Unit Bantuan Perkhidmatan Kecemasan (EMRS) berhenti di jalan itu untuk memadamkan kebakaran tersebut.

Saksi kedua, Md Elliza Mohd Noor yang juga pemandu FRT juga turut serta untuk menjelaskan kepada mahkamah bagaimana jentera itu berundur setelah diserang sekumpulan lelaki India pada malam kejadian.

3. Di (ii), iaitu di tapak Simpan Fire Rescue Tender (FRT) dan van Unit Bantuan Perkhidmatan Kecemasan (EMRS) di Balai Bomba SS 17, sekali lagi penerangan diberikan oleh saksi kedua, Md Elliza Mohd Noor yang merupakan pemandu jentera itu pada malam kejadian.

Md Elliza memberi keterangan berhubung FRT mengundur dalam menyelamatkan diri ketika diserang sekumpulan lelaki India.

4. Di tapak simpan ini juga Saksi 3 iaitu Pemandu van EMRS, Ahmad Shahril Othman memberitahu bahawa kehilangan’ Adib hanya disedari selepas van Unit Bantuan Perkhidmatan Kecemasan (EMRS) dan jentera Fire Rescue Tender (FRT) tiba di Ibu Pejabat Polis Daerah (IPD) Subang Jaya.

Beliau berkata dia tidak tahu di mana arwah Muhammad Adib ketika van yang dipandunya berpusing sebelah kiri akibat dilanggar dari belakang oleh jentera FRT yang ketika itu berundur akibat diserbu sekumpulan 50 orang awam.

“Saya tak perasan di mana arwah Adib, saya hanya dengar bunyi riuh-rendah, van EMRS digoyang, diketuk sekumpulan orang awam,” katanya.

5. Saksi 3 turut berkata:

“Sepanjang insiden itu iaitu dari FRT mengundur dan menghimpit van EMRS sehingga berpusing saya langsung tidak nampak kelibat Adib dan tidak mendengar suara Adib. Hanya kedengaran suara riuh rendah saja.

Kemudian saya terus menekan minyak menuju ke arah Ibu Pejabat Polis Daerah Subang Jaya untuk meminta bantuan. Saya parkir van di perkarangan IPD berkenaan dan terkejut apabila melihat anggota pemadaman bernama Hazim muncul dari bahagian belakang van,” katanya pada pendengaran hari kedua inkues itu.

Katanya beliau kemudian bertanya kepada Hazim “Adib mana? Adib mana?” dan Hazim menjawab “tak tahu.”

“Seminit selepas kami sampai, jentera FRT pun sampai di IPD berkenaan. Saya tak tahu saya sampai dalam berapa minit sebab keadaan gelap, panik dan rasa macam nak mati. Sejurus sampai di IPD, saya baru perasaan tayar belakang sebelah kiri van yang saya pandu meletup dan cermin sisi bahagian belakang pecah..side miror pun hilang, dicabut. Terdapat beberapa topi keledar di dalam van berkenaan,” katanya.

“Selepas jentera FRT sampai di IPD, kami membuat panggilan baris (roll-call) bagi menyemak anggota, masa itulah kami sedar arwah Adib tiada. Saya bayangkan arwah Adib dalam jentera FRT,” katanya.

6. Timbalan Pendakwa Raya, Hamdan Hamzah turut mengemukakan soalan kepada saksi 3:

Hamdan: Apa tindakan pihak kamu selepas tiba di IPD?

Ahmad Shahril: Kami tidak sempat membuat laporan polis kerana masa itu sistem down beberapa minit… pihak polis masuk ke tempat rusuhan bagi mencari arwah. Pihak kami pula cuba menghubungi arwah dan panggilan itu dijawab orang awam dan memberitahu Adib dibawa ke Hospital SJMC.

“Kami pergi ke hospital SJMC untuk melawat arwah namun kami tak dapat tengok arwah sebab dia dirawat di bahagian kecemasan… Selepas itu, penyelia kami Encik Badrul membuat laporan di balai polis USJ17 selepas saya menjelaskan insiden berkenaan,” katanya.

7. Ketika menjawab soalan daripada Hamdan, Saksi 3 juga membacakan semula laporan polis yang dibuat oleh penyelianya berhubung kejadian menimpa dirinya dan Muhammad Adib pada malam kekecohan di kuil tersebut dan mendedahkan bahawa ada kemungkinan Adib ditarik dan dipukul sekumpulan perusuh semasa rusuhan di Kuil Sri Maha Mariamman, Subang Jaya pada 27 November lalu.

Beliau berasakan perkara itu yang terjadi pada Muhammad Adib kerana berdasarkan keadaan van Unit Bantuan Perkhidmatan Kecemasan (EMRS) yang dinaiki mereka dan jentera Fire Rescue Team (FRT) mengalami rosak dalam kejadian itu.

“Perilaku perusuh berkemungkinan terjadi susulan mereka turut cuba membuka pintu EMRS yang dipandunya dengan tujuan untuk menyerang dan mencederakannya.

“Saya beranggapan kalau pintu saya cuba diceroboh oleh perusuh dengan membukanya dan bertujuan mencederakan saya, tidak mungkin perkara itu tidak terjadi kepada arwah Adib.

“Sedangkan saya tengok kenderaan bomba diserang begitu teruk, tidak mungkin (niat) tidak cederakan anggota bomba,” katanya

8. Terdahulu, mahkamah juga memberikan sebuah jentera FRT mainan dan kenderaan EMRS mainan kepada saksi itu bagi menjelaskan insiden berkenaan.

Saksi ketiga itu berkata beliau juga tidak nampak sebarang senjata yang digunakan perusuh dalam insiden itu dan berkata beliau sendiri tidak tahu bagaimana beliau boleh memandu van EMRS berkenaan dalam keadaan tayar belakang pecah.

9. Prosiding di hadapan Koroner Rofiah Mohamad bersambung hari ini.


Batu Nisan Acheh Di Pagoh

Pertama kali mengetahui perihal kewujudan Nisan Batu Acheh ini adalah sewaktu membeli buku Riwayat Laksamana Melaka Hang Tuah karya Ismail Md Yaacob dan Riduan Ismail. Dalam buku itu, saya terkejut yang mengatakan ada sebuah Nisan Acheh di Kuala Pagoh kepunyaan Seri Bija Diraja Tun Abdul Rahman Al Riauwi yang mangkat pada 1511 ketika serangan Portugis di Melaka. Akan tetapi, masih samar-samar lagi akan kesahihannya kerana belum ada kajian yang tepat akan empunya makam ini.

Sewaktu saya mahu menulis artikel “Pertempuran-pertempuran Yang Berlaku Di Pagoh” ( https://www.thepatriots.asia/9955-2/), puas saya mencari keberadaan makam ini akan tetapi tidak dijumpai. Syukur Alhamdulillah, minggu lepas aku ditemani oleh otai-otai Abang Sunan dan Abang Azlan Sharif dibantu oleh jurupandu (penjaga makam Kampung Brohol dan cucu kepada Bekas ketua kampung Brohol) Encik Nordin buat pertama kali menjejaki makam ini. Beberapa penduduk kampung dan Ketua kampung sudah mengetahui akan makam ini akan tetapi hanya dibiarkan begitu sahaja . Tidak salah mereka, mungkin mereka tidak mengetahui nilai dan sejarahnya. Makam ini terletak jauh kedalam kebun kelapa sawit dan bederkatan Kuala Pagoh.

Jadi, nisan ini dibersihkan oleh kami dan aku datang semula kesini sebelum pulang ke universiti untuk membersihkan nisan makam dan Kawasan sekitarnya . Secara tidak sengaja juga, tersepak bonggolan tanah dan terjumpa pecahan mangkuk/seramik lama.
Nisan ini adalah tunggal bahagian kepala menurut Sunan, keadaan masih lagi elok cumanya ada sedikit kesan pecah pada sesetengah bahagian. Ia adalah Nisan Acheh Jenis G. Bahagian bawah atau dasarnya segi empat Panjang dan dihiasi beberapa ukiran. Menurut Sistem Typologi (dikelaskan kepada 14 jenis mengikut abjad A hingga N) yang ditulis Dato’ Othman Yatim, ia dari tahun 1500 AD.

Menurut Sir R.O Winstead yang didokumenkan dalam History of Johore pada 1932 :

“One is inscribed Sultan ‘Ala’ u ‘ d-din son of Sultan Mansur son of Sultan Muzaffar and as all four stones are different type they may mark the place of four graves. One unique in having an inscription from the place or four graves”

Maksudnya, jika benar apa yang direkodkan maka jumlah makam di perkarangan Masjid Kampung Raja sekarang adalah 4 buah makam bukannya 2? …. Jumlah lokasi makam Nisan Acheh di sepanjang Sungai Muar (tidak termasuk Segamat) mengikut kajian Kamaruddin Razak dan Dato’ Othman Yatim adalah seperti berikut :

• Bukit Treh (2001 oleh Kamaruddin Razak) – 1 makam
• Kota Buruk, Sungai Terap – 1 makam
• Kampung Brohol, Pagoh – 1 makam
• Kampung Raja, Pagoh – 2 makam

Baiklah, jumlah makam di Kampung Brohol kini adalah 1 akan tetapi sesetengah pandangan nisannya tidak padan antara satu sama lain dan kemungkinan 2 + ditambah pula RO Winstead kata ada 4 buah makam di Bukit Keramat + Nisan Acheh yang baru dijumpai ini . Ini boleh menjadikan ianya berjumlah 9 buah makam. Tetapi, perkara ini hanyalah di peringkat pendapat dan masih memerlukan kajian lagi. Jika ikut jumlah kini yang ditulis adalah 5 buah makam tidak campur yang baru ditemui ini.

Banyak lagi sebenarnya saya hendak menulis akan tetapi biarlah sampai disini sahaja dahulu. Nanti ada yang kata saya memandai-mandai dan menyibuk pula. Saya pun masih di peringkat belajar lagi daripada mereka yang berpengalaman seperti Shah Sunan AL-Bugis dan Azlan Sharif.

Sekadar perkongsian. Ada salah silap fakta harap diperbetulkan. Terima kasih


Tamadun Melayu: “Venice Timur” Di Borneo

“VENICE TIMUR” itulah nama gelaran yang diberikan oleh pengembara-pengembara bangsa Eropah ke atas satu perkampungan yang bernama Kampung Ayer di Bandar Seri Begawan, Brunei.  Disamakan dengan Venice, Itali kerana ianya didirikan di atas air di Teluk Brunei serta pengangkutan utamanya adalah menggunakan perahu atau bot.  Dan pada setiap rumah atau sekolahnya dihubungkan dengan titian kecil antara satu sama lain.

Menjengah sejarah perkampungan ini boleh dijejaki sehingga 1300 tahun yang dahulu apabila disinilah berhimpunnya kronologi bersejarah yang banyak berlaku di Brunei.  Di dalam Silsilah Raja-raja Brunei (SRB) iaitu salah satu manuskrip bersejarah Brunei yang ditulis berbentuk sebuah gurindam ada menceritakan pemilihan perkampungan ini diwujudkan suatu waktu dahulu oleh pemerintah Brunei.  Antara bait-baitnya adalah seperti berikut:

Tiada payah tempat mencari
Di bawah tangga dawai tengiri
Bisainya itu tiada berbanding
Di darat rumah bukit menyinding
Beratur rumah seberang tambing
Tiadalah jauh mengambil ayeng

Mengambil ayeng pun kanak-kanak
Bukannya ayeng di dalam semak
Tiada terkena angin dan ombak
Ayengnya hampir dapat berlomak

-Silsilah Raja-raja Brunei-

Dan bila kita menguak cerita 1300 tahun yang dahulu iaitu di awal pembukaan Kampung Ayer sudah tentu tidak dapat dipisahkan dengan cerita pemerintah pertama Kesultanan Brunei Darussalam iaitu Awang Alak Betatar.  Menurut sumber lisan dinyatakan bahawa Awang Alak Betatar yang pada awalnya telah berpindah dari Garang ke Sungai Brunei bersama-sama dengan Semaun.  Turut bersama baginda pada masa itu adalah masyarakat Murut (Lun Bawang) yang menjadi pendokong kuatnya pada ketika itu.

Kemudian dari sumber lisan juga menyatakan bahawa adanya orang Jawa yang mula menghuni Kampung Ayer.  Kedatangan ini dikatakan berlaku di dalam dua waktu iaitu apabila seorang putera Jawa bernama Raden Angsuka Dewa telah berkunjung ke Brunei kerana mendengar bahawa ayam jantan milik Awang Alak Betatar terlalu kuat.  Jadi ia mencabar ayam jantan pemerintah Brunei pada ketika itu.

Antara pertaruhannya adalah segala yang dibawa oleh Raden Angsuka Dewa termasuk rombongannya iaitu panglima Jawa seramai 42 orang akan menjadi milik Brunei sekiranya beliau kalah.  Pada masa itu pemerintah Brunei memilih ayam sabung milik wakil baginda iaitu Awang Senuai mewakili Brunei di dalam pertandingan tersebut.  Ternyata ayam sabung Awang Senuai memenanginya maka segala apa yang ada pada Raden Angsuka Dewa menjadi milik kepada Brunei.

Kemudian kedatangan orang Jawa mendiami Kampung Ayer berlaku lagi sekitar abad ke-15 apabila Sultan Bolkiah berkunjung ke Jawa untuk urusan perkahwinannya.  Dek kerana begitu memandang tinggi betapa pakarnya orang Jawa bercucuk tanam maka dibawanya pulang ke Brunei untuk mengajar masyarakat Brunei bercucuk tanam dengan betul.  Mereka juga dikenali sebagai pengikut Puteri Lela Mechanai iaitu yang dikahwini oleh Sultan Bolkiah pada masa itu.  Dan mereka inilah yang dikenali sebagai puak Kedayan yang menjadi antara tujuh puak jati Brunei sekarang.

Kampung Ayer pada awalnya turut diceritakan sebagai kediaman untuk masyarakat Melayu dari Johor Tua.  Perkaitannya adalah ketika bagaimana Awang Alak Betatar telah berkahwin dengan seorang puteri dari Kerajaan Johor Tua dan sejarah ini tertulis di dalam Syair Awang Semaun (SAS) dan Silsilah Raja-raja Brunei (SRB).  Dek kerana adanya hubungan ini maka adalah tidak mustahil bahawasanya suatu waktu dahulu perpindahan rakyat dari Kerajaan Johor Tua turut ada samada secara berperingkat-peringkat mahupun sebagai pengikut kepada seorang puteri dari Kerajaan Johor Tua.

Kerajaan Pagaruyung iaitu satu kerajaan Minangkabau turut mempunyai hubungan dengan Brunei suatu waktu dahulu.  Malah jika kita melihat sendiri kepada nama-nama saudara Awang Alak Betatar turut mempunyai persamaan dengan nama Patih Berbai.  Di dalam penceritaan cerita legenda orang Minangkabau di Pagaruyung ada mengatakan bagaimana suku Sakai yang dipimpin oleh Patih Barbai telah membelah lautan luas untuk mengembara ke Borneo suatu waktu dahulu.

Dan bagaimana untuk menidakkan cerita mengenai Datu Abang Godam atau Raja Umar (nama sebenarnya) iaitu salah seorang putera Pagaruyung yang berkelana ke Borneo akibat membawa diri kerana ditidakkan menjadi raja Pagaruyung hanya kerana ibunya bukan orang Minang.  Persahabatan baik beliau dengan Sultan Brunei memungkinkan masyarakat Minangkabau turut menjadi antara pembentuk masyarakat yang mendiami Kampung Ayer suatu waktu dahulu.

Itu cerita masyarakat yang menjadi penduduk awal perkampungan yang penuh bersejarah di Brunei iaitu Kampung Ayer.  Menurut laporan Crawfurd yang diterbitkan pada tahun 1824 ada menyatakan bahawa masyarakat yang mendiami Kampung Ayer pada asalnya terdiri daripada pelbagai bangsa, etnik yang berbeza malah datang dari kerajaan yang berbeza suatu waktu dahulu.  Namun setelah lama mendiami Negara Brunei maka telah menjadi orang Brunei mengambil bersempena dengan negara yang lokasinya berada Kampung Ayer diwujudkan.

Kampung Ayer bukanlah sahaja kaya dengan sejarah masyarakatnya malah sehingga kepada beberapa peristiwa penting yang berlaku di dalam sejarah pemerintahannya.  Salah satunya adalah perang saudara yang berlaku pada pertengahan abad ke-17 Masihi.  Perang saudara ini berlangsung hampir 12 tahun lamanya di dalam sejarah Brunei.

Di dalam perang saudara itu, Sultan Abdul Mubin yang telah merebut takhta kerajaan daripada Sultan Haji Muhammad Ali telah ditentang oleh Pengiran Muhyiddin. Ianya menyaksikan bagaimana Sultan Abdul Mubin terpaksa berundur dan berkubu dari Kota Batu ke Pulau Chermin.  Manakala Pengiran Muhyidin bersama-sama dengan penyokong kuatnya telah berkubu di sekitar Kampung Ayer.

Pengiran Muhyidin telah menyerang baginda di Pulau Chermin sehingga memaksa baginda berundur sehingga ke wilayah Brunei yang lain.  Dan pada masa itulah menyaksikan di dalam sejarah Brunei bagaimana ianya pernah diperintah oleh dua raja di dalam satu masa.

Tidak kurang penceritaan sejarah mengenai Kampung Ayer ini baik di dalam pensejarahan masyarakat mahupun manuskrip bersejarah Negara Brunei.  Malah turut pernah ditampilkan di dalam jurnal pengembaraan seorang pengembara yang bernama Antonio Pigafetta.  Beliau menggelarnya Venice Timur kerana hampir sama seperti tanahairnya iaitu Venice, Itali.  Antara penulisan beliau yang menceritakan Kampung Ayer adalah seperti berikut:

“The city is built in the sea, the King’s palace and the houses of the principal persons excepted.  It contains twenty-five thousand hearths of families.  The houses are built of wood upon large piles, to keep them from the water.  When the tide rises, the women who are chief venders of necessaries, traverse the town in boats.  In front of the King’s place is a large wall, built with bricks of great size, with embrazures, or rather port-holes, as in a fortress; and on the wall are mounted fifty-six bombard of brass and fix of iron: in course of two days we passed int the city, they made several discharges from these guns.” – Antonio Pigafetta –

Kampung Ayer adalah satu perkampungan yang bersejarah yang berabad lamanya menjadi saksi bisu segala yang terjadi di Negara Brunei Darussalam. Walau sudah banyak kemodenan yang mentransformasikannya daripada sebuah penempatan tradisional kepada penempatan moden di atas air, Kampung Ayer dari dahulu sehingga adalah lambang jatidiri rakyat di Negara Brunei Darussalam.

Setiap daerah mempunyai sejarahnya dan setiap daerah mempunyai nilai kasih sayangnya.

-HB-

#KamekSayangSarawakBah

Rujukan:


Kami Orang Melayu Malaysia Nak Tuntut Pattani Jugaklah…

Sabah walaupun sah sebahagian dari Persekutuan Malaysia secara undang-undang antarabangsa dan semangat demokrasi, masih dituntut oleh menteri atau ahli politik Filipina, masih tidak berpuas hati tu.

Padahal bukanlah Malaysia pergi menyerang negara dia dan takluk Sabah dari dia. Kesultanan Sulu itu pun tiada kaitan dengan Filipina yang baru muncul setelah era imperialisme.

Namun Patani dan Singapura, walaupun dahulunya milik bangsa Melayu melalui Kesultanan Patani dan Kesultanan Johor, tidak pula orang Melayu (ahli politik, menteri) bersungguh-sungguh mahu menuntutnya dengan apa jua ekspresinya seperti kenyataan atau komen balasan. Orang Melayu rata-rata pandai menjaga hati orang lain pada asalnya kecuali apabila terancam barulah keluar tentera bawang.

Patani itu terang-terang diceroboh dan dijajah Kerajaan Siam yang kini membentuk Thailand. Malaysia nampaknya ‘move on’ sahaja atas semangat ASEAN. Orang Melayu pun redha sahajalah tak kira yang berideologi Kanan atau Kiri (seperti biasa).

Ini menunjukkan orang lain itu amat mementingkan wilayah dan tanah. Apa yang ada dalam tangan mereka, mereka genggam kuat-kuat taknak bagi lepas (seperti Thailand). Juga, apa yang bukan hak mereka, akan diusahakan untuk dapatkannya walau tanpa alasan yang kukuh dan ketidakpuashatian itu berlarut-larutan (seperti Filipina).

Juga, yang bukan wilayah mereka itu pun, bukan tanah mereka pun…akan datang berduyun-duyun dengan apa jua cara sekalipun meskipun nyawa jadi taruhan walau masyarakat antarabangsa sudah menyediakan kemudahan fasiliti dan bantuan yang mencukupi, sudah bagi satu pulau lagi (seperti Rohingya). Selepas beberapa lama, mereka sudah mampu memiliki hartanah dan perniagaan dalam Malaysia di kala anak-anak Melayu lain masih menyewa, masih menumpang di rumah ibu bapa atau merempat sambil bergocoh dalam media sosial atas benda-benda idealis dan fantasi mimpi basah.

Sampai masa, anak-anak Melayu begini akan masuk rancangan Bersamamu (sebab tak mampu beli insuran) atau sampai ke tua menyalahkan kerajaan.

Anak-anak Melayu sekarang mesti diajar untuk mengetahui nilai tanah bumi mereka berpijak, beza antara menyewa dan memiliki hartanah sendiri. Tahu makna merempat atau memiliki aset. Mesti diajar jangan melepaskan hak dengan sewenang-wenangnya.

Mesti diajar untuk pandai ekonomi – mengumpul kekayaan sebanyak-banyaknya, kemudian menyumbang kembali kepada anak bangsanya sendiri (seperti menubuhkan yayasan). Mesti diajar jangan mendengki, jangan memusuhi bangsanya sendiri tetapi menaikkan bangsanya sendiri…sama-sama naik, sama-sama kaya, sama-sama menyumbang kepada peradaban dunia.


Kereta Kebal Nazi Paling Besar Dalam Sejarah

• Pada tahun 1942, Adolf Hitler bersetuju dengan rancangan pembinaan kereta kebal ‘super’ besar yang saiznya sebesar 15 kali ganda daripada ukuran kereta kebal biasa.

Namun, pada 1943 projek ini dibatalkan oleh Menteri Peralatan Perang Jerman, Albert Speer.

• Sebenarnya para arkitek Nazi telah berhasil menyusun rancangan mereka dan hanya tinggal tahap pembinaan kereta kebal ini sebelum ianya dibatalkan secara penuh.

• Kereta kebal yang dinamakan sebagai Landkreuzer P. 1500 Monster ini dilengkapi dengan ‘meriam Krupp’ (Krupp cannon), berkaliber 800 milimeter, berbeza dengan kereta kebal normal yang biasanya hanya dilengkapi dengan meriam ‘M1 Abrams’ berkaliber 105 milimeter.

Meriam Krupp 800 mm adalah senjata meriam yang terbesar pernah dibuat, memiliki berat sekitar 7 tan & pelurunya dapat ditembak jauh sehingga mencapai jarak 37 kilometer.

• Kereta kebal Landkreuzer P. 1500 Monster ini memiliki panjang sekitar 42 meter, seberat 1,500 tan dan dikendalikan oleh 100 orang kru/tentera.

• Memiliki kekuatan yang cukup untuk mencapai kelajuan sekitar dari 10 sehingga 15 kilometer per jam.

• Alasan dibatalkan projek P. 15000 adalah berpunca daripada ‘prototype’ ini, kerana telah gagal memenuhi kaedah persyaratan kelajuan yang ditetapkan oleh perusahaan kereta kebal.

Ini bermakna kereta kebal yang ‘super’ besar seperti P 1500 akan cenderung bergerak lambat & kerana ukurannya yang sangat besar, kereta kebal ini akan menjadi sasaran utama setiap pesawat Pihak Bersekutu ketika dalam medan pertempuran.

– TAMAT –


Kesilapan Morsi Dalam Realpolitik

Mantan presiden Mesir, Mohamed Morsi telah meninggal dunia semalam (17 Jun 2019) semasa prosiding mahkamah. Semoga Allah mencucuri rahmat ke atas rohnya.

Yang ironiknya, 17 Jun juga merupakan tarikh Morsi memenangi pilihanraya presiden Mesir pada tahun 2012. Morsi ialah presiden Mesir selama 369 hari dari 30 Jun 2012 hingga 3 Julai 2013, sebelum digulingkan oleh tentera pimpinan Abdul Fatah al-Sisi yang menjadi presiden Mesir sekarang.

Kejatuhan Morsi ialah tragedi yang boleh dielakkan. Morsi ialah tokoh mujahid yang baik, tapi dia bukan seorang ahli politik yang baik, dan tak sampai hasrat nak jadi negarawan yang ulung.

Kesilapan terbesar Morsi ialah beliau melakukan pembaharuan dan rombakan drastik sebaik saja memegang kuasa, walhal “power base” beliau tak kuat: beliau hanya menewaskan lawannya Ahmed Shafik dengan undian 51.7%.

Meskipun Ahmed Shafik ialah orang rejim Mubarak yang cukup tak popular, Morsi pun gagal untuk merai sokongan “supermajority” (lebih 60-70%). Itu menunjukkan Morsi kena berhati-hati dan wajib bekerjasama dengan segmen-segmen lain dalam politik Mesir.

Segmen-segmen utama yang ada ialah tentera, golongan liberal-sekular-nasionalis dan golongan Islamis. Islamis di sini bermaksud mereka yang pro Ikhwanul Muslimin atau “Muslim Brotherhood” (parti Morsi). Tak semua Muslim konservatif sokong Ikhwan.

Sejak kudeta tahun 1952, tahun monarki Mesir digulingkan dan republik ditubuhkan, kestabilan sesebuah rejim amat bergantung kepada sokongan tentera dan sekular-nasionalis.

Kesemua presiden/pemimpin tertinggi Mesir adalah dari tentera: Mohamed Naguib (1952-1954), Gamal Abdel Nasser (1954-1970), Anwar Sadat (1970-1981) dan Hosni Mubarak (1981-2011). Nak tak nak, tentera Mesir dah jadi institusi autonomi (“deep state”) yang memonopoli kekerasan dan mereka mempunyai “code of conduct” tersendiri, bebas daripada kawalan civilian seperti Morsi.

Tapi apa yang Morsi buat sebaik saja menjadi presiden ialah kacau tentera. Tak sampai 2 bulan jadi presiden, Morsi dah memecat Panglima Hussein Tantawi yang mainkan peranan utama dalam kejatuhan Mubarak, sekali gus dengan timbalannya Sami Anan.

Kalau dibandingkan dengan seorang lagi pemimpin demokratik-Islamis yang berdepan dengan ancaman “deep state” tentera iaitu Erdogan, Erdogan lebih bijak dan penyabar. Erdogan tunggu 5 tahun baru mencabar tentera Kemalis dengan kes Ergenekon (2008) dan Sledgehmmer (2010), dan 5 tahun lagi untuk menyingkirkan “parallel state” Gulenis.

Lama, tapi berbaloi, lebih-lebih lagi kalau kita tidak mempunyai sokongan kukuh. As-sobru yu’inu kulli amalin. Dalam politik, patience is a virtue.

Kalau nak cabar tentera pun tak apa, tapi kesilapan kedua Morsi ialah melantik al-Sisi sebagai pengganti Tantawi. Al-Sisi tu orang dalam faction Tantawi. Tapi alasan Morsi memilih al-Sisi adalah sebab imej warak al-Sisi. Bini dan anak pakai tudung, hafal al-Quran. Walaupun al-Sisi dah banyak kali tunjuk tanda-tanda akan mengkhianati Morsi, tapi Morsi tak dapat membaca semua tu.

Punca utama rakyat menolak Mubarak ialah masalah ekonomi dan korupsi, tapi Morsi memilih untuk mengutamakan agenda pembaharuan undang-undang. Dan itu menyebabkan liberal-sekular-nasionalis dan minoriti kristian (Koptik) yang bimbang dengan pengaruh Islamis lebih nekad untuk menolak Morsi.

Pada pertengahan Jun 2013, apabila Morsi memenuhi 11 daripada 27 jawatan gabenor di Mesir dengan ahli Ikhwan, golongan liberal-sekular-nasionalis ni akhirnya turun ke jalanan, menuntut Morsi meletak jawatan. Jumlah petunjuk perasaan di Dataran Tahrir tak kurang berbanding jumlah petunjuk perasaan semasa Januari-Februari 2011 yang menjatuhkan Mubarak.

Dengan itu, al-Sisi keluarkan ultimatum 48-jam pada 1 Julai, dan Morsi ditahan pada 3 Julai. Tidak keterlaluan untuk kata, Morsi menjadi punca kepada kejatuhan beliau sendiri.

Aku tak minat soal debat pasal Morsi itu salafi ke tak salafi, haraki ke tak haraki. Yang aku lebih minat ialah apa pengajaran yang kita boleh belajar daripada kejatuhan Morsi dalam soal politik dan kenegaraan. Sebagai ketua negara Arab pertama yang dipilih secara demokratik, kejatuhan Morsi ialah satu tragedi yang mensia-siakan potensi untuk “transform” dunia Arab-Islam.


8 Pembµnµh Bersiri Yang Paling Menakutkan Dalam Sejarah

Jika ditanya penulis tentang perihal pembu_nuh bersiri, pendapat penulis mudah saja. Pembu_nuh bersiri ialah pen.gga.nas domestik yang mengan_cam keamanan orang awam dan didorong oleh motif-motif yang adakalanya pelik bin ajaib. Dalam lipatan sejarah, terdapat beberapa pembu_nuh bersiri yang mengumpul angka kema_tian yang ramai, satu angka yang menggerunkan sehingga hari ini.

Secara luaran, Shipman menjawat jawatan yang mulia di sisi masyarakat iaitu sebagai doktor. Doktor seharusnya berperanan merawat dan memulihkan pesakit mengikut kepakaran mereka. Tetapi dalam kes Shipman, pembu_nuh bersiri paling digeruni di Britain ini memilih mencabut nyawa 218 pesakit (bilangan sebenar berkemungkinan 250 orang pesakit).

Dia dikatakan melakukan pembu_nuhan sejak tahun 1972 dan bertanggungjawab membu_nuh 71 pesakit semasa berkhidmat sebagai doktor buat kali pertama. Baki pembu_nuhan dikatakan dilakukan di hospital kedua tempat dia bekerja selepas Shipman dibuang dari hospital sebelumnya kerana bertelagah dengan doktor-doktor lain dan bersikap angkuh.

Pada tahun 1998, rahsia Shipman sebagai pembu_nuh bersiri mula terbongkar apabila seorang pengurus rumah pengebumian dan seorang doktor tempatan merasa pelik dengan bilangan sijil pembakaran ma_yat yang tinggi yang dikeluarkannya. Satu lagi persamaan ialah kebanyakan pesakit ditemui dalam keadaan duduk dan berpakaian lengkap, bukan berada di katil bagi pesakit yang tenat.

Bagaimanapun, siasatan yang dijalankan tidak mendatangkan hasil sekaligus membolehkan Shipman membu_nuh lagi sebanyak tiga kali. Namun begitu, nasibnya berubah apabila anak perempuan mangsa terakhirnya, Kathleen Grundy menuduhnya bukan saja sebagai pembu_nuh tetapi cuba menuntut hak harta pusaka dengan wasiat palsu.

Tidak seperti mangsa lain, ma_yatnya tidak dibakar sekaligus membolehkan bedah siasat dijalankan. Hasil pemeriksaan pasca-kema_tian mendapati Grundy disuntik dengan sejumlah besar diamorfin, dadah sama yang digunakan Shipman untuk membu_nuh mangsanya. Dia kemudiannya ditahan dan didakwa di mahkamah untuk 15 pembu_nuhan yang sah dilakukannya.

Pada akhir perbicaraan, mahkamah menjatuhkan hukuman penjara seumur hidup terhadap Shipman pada tahun 2000. Empat tahun kemudian, dia memilih mengambil nyawanya sendiri di penjara tanpa mengakui satu pun pembu_nuhan yang dilakukan.

Pada akhir abad ke-19, wujud seorang wanita bernama Belle Gunness yang memainkan peranan sebagai Black Widow. Black Widow di sini bukan watak Marvel Comics ya tetapi gelaran kepada pembu_nuh bersiri wanita. Dalam kes Gunness, dia dikatakan bertanggungjawab membu_nuh 15 orang lelaki dengan tujuan menuntut insuran selepas berkahwin dengan mereka.

Untuk menuntut wang insuran, dia berusaha memastikan kema_tian setiap suaminya kelihatan seperti kemalangan biasa. Walaupun dalam banyak kes wujud keraguan terhadap semua kes kema_tian yang difailkan, syarikat insuran pada akhirnya meluluskan setiap tuntutan insuran yang dibuat Gunness. Tiada siapa pun tahu berapa orang yang dibu.nu.hnya tetapi dia dikatakan ma_ti dalam keadaan menge_rikan.

Pada Februari 1908, ladang milik Gunness dibakar. Selepas berjaya memadamkan api, pihak berkuasa menemui ma_yatnya tanpa kepala dan ma_yat anak-anaknya yang rentung terbakar. Selain mereka, pihak berkuasa turut menemui ma_yat-ma_yat mangsa pembu_nuhan Gunness termasuk lelaki yang mahu mengahwininya dan beberapa orang kanak-kanak.

Bagi sesiapa yang pernah menonton filem Psycho dan siri televisyen Bates Motel, pasti sudah mengagak watak Norman Bates diinspirasikan oleh kisah pembu_nuh bersiri Ed Gein. Didera oleh bapa yang bersikap kaki botol dan terlalu dikongkong oleh ibunya yang berfahaman Puritan, ini mengakibatkan dia takut kepada wanita dan seks.

Dalam tempoh lima tahun, Gein kehilangan bapa, ibu dan adiknya sekaligus tinggal bersendirian di ladang mereka di Wisconsin. Akibatnya, satu bahagian rumah ditutup untuk dijadikan tempat pemujaan ibunya.

Pada satu hari, pihak berkuasa tiba di ladangnya bagi menyiasat kehilangan pemilik kedai perkakas, Bernice Worden. Sebaik tiba, alangkah terkejutnya mereka melihat ma_yat Worden tanpa kepala digantung pada kasau rumah berkenaan. Hasil pemeriksaan mendedahkan lebih banyak keng_erian termasuk perkakas rumah diperbuat daripada organ manusia dan wajah manusia sebagai hiasan dinding.

Gein mengakui semua itu diambil daripada ma_yat-ma_yat yang dicuri dari kawasan perkuburan dan menambah bertanggungjawab membu_nuh Worden dan seorang lagi wanita. Dia berbuat demikian kerana merasakan ia boleh menghidupkan kembali ibunya. Gein disahkan menghidap skizofrenia sekaligus tidak layak untuk dibicarakan dan menghabiskan baki hayatnya di hospital mental.

Badut pembu_nuh? Satu-satunya badut pembu_nuh yang boleh difikirkan penulis ialah Joker, antagonis utama Batman dalam DC Comics. Siapa sangka, wujud badut pembu_nuh berupa seorang pembu_nuh bersiri bernama John Wayne Gacy.

Secara luaran, Gacy dianggap tonggak utama masyarakat dan selalu menghiburkan orang ramai sebagai badut untuk keraian kanak-kanak tempatan. Tetapi semua itu berubah apabila pihak berkuasa menyerbu dan menggeledah rumahnya pada tahun 1978. Serbuan dibuat selepas seorang remaja berusia 15 tahun yang hilang dikatakan kali terakhir dilihat di kediamannya.

Sebaik tiba, kejutan besar menanti di ruang bawah tanah Gacy. Di sinilah, pihak berkuasa menemui 29 ma_yat kanak-kanak dan remaja yang mereput yang telah diliwat dan dib.unuh.nya. Penemuan ini turut mengundang kritikan terhadap pihak berkuasa kerana gagal menyiasat Gacy dalam beberapa kes kehilangan kanak-kanak dan remaja dengan dia seharusnya diletakkan sebagai suspek utama.

Selain ma_yat yang ditemui di ruang bawah tanah, Gacy turut mengakui membu_nuh beberapa orang lelaki dan mencampakkan ma_yat ke dalam sebuah tasik sebagai cara pelupusan. Dia didakwa di mahkamah dan didapati bersalah untuk 33 tuduhan b.unu.h sebelum dihukum ma_ti dengan suntikan ma_ut pada 1994.

Apabila ditahan pihak berkuasa Milwaukee, Wisconsin pada 1991, pihak polis menyangka penahanan Jeffrey Dahmer sebagai satu lagi penahanan biasa. Tetapi apabila mereka memeriksa apartmen miliknya, sangkaan mereka nyata meleset.

Di sinilah, polis Milwaukee menemui ma_yat-ma_yat yang telah dilapah, kepala-kepala yang telah dipenggal, bahagian kemaluan dan tab mandi berisi asid sebagai cara melupuskan 17 mangsa pembu_nuhannya.

Dahmer melakukan pembu_nuhan pertamanya pada 1978 semasa berusia 18 tahun dan terus melakukannya sehingga ditahan pada 1991. Dia juga pernah dipenjarakan selama setahun pada 1988 kerana memberi dadah dan mencabul kehormatan seorang remaja lelaki. Kebanyakan mangsa Dahmer ialah remaja berlainan etnik dengan ada ketikanya sesetengah ma_yat diproses sebagai makanan untuknya.

Pendedahan sensasi sebegini mengakibatkan Dahmer dikenakan hukuman penjara 957 tahun pada 1992. Dia kemudian kembali ke negeri cacing dua tahun kemudian selepas dis.er.ang dan diti_kam beberapa kali oleh seorang rakan banduan.

Kacak, berpendidikan tinggi dan pandai berkata-kata – kelebihan sebegini seharusnya digunakan Ted Bundy untuk berjaya dalam mana-mana bidang yang diceburinya. Bagaimanapun, kelebihan inilah yang menjadi kunci untuk menggoda mangsanya seterusnya membawa kepada pembu_nuhan mereka.

Berstatus anak luar nikah tanpa mengetahui bapa kandungnya yang sebenar, Bundy dibesarkan oleh ibu dan neneknya dengan banyak terjebak dengan masalah semasa remaja. Selepas berjaya mengubah kehidupan termasuk meraih ijazah dari Universiti Washington, keinginan psikopatinya mula timbul dengan mangsa pertama dibu.nu.h pada 1966 di Seattle.

Memandangkan sasaran utamanya ialah pelajar kolej atau universiti, ramai wanita menjadi mangsanya di kawasan barat daya Pasifik, Utah dan Colorado. Walaupun ditahan pihak berkuasa atas dakwaan penculikan di Colorado, Bundy berjaya melepaskan diri daripada pihak berkuasa sebanyak dua kali. Selepas itu, dia melarikan diri ke Florida pada 1978 dan membu_nuh lagi dengan mangsa terakhirnya seorang kanak-kanak berusia 12 tahun.

Seminggu selepas pembu_nuhan terakhirnya, Bundy ditahan polis selepas didapati memandu sebuah kereta curi. Tidak ramai tahu perbicaraannya merupakan perbicaraan pertama yang disiarkan secara langsung di televisyen. Memilih untuk membela diri di kamar mahkamah, Bundy menjadi bintang perbicaraanya dan menjadi tumpuan pihak media.

Namun begitu, itu tidak menghalang pihak juri daripada mendapati dirinya bersalah atas kesalahan membu_nuh di beberapa negeri. Bundy kemudiannya cuba menangguhkan proses hukuman ma_ti dengan cara mengakui pembu_nuhan yang dilakukannya dan mendedahkan lokasi ma_yat mangsanya.

Bagi keluarga-keluarga mangsanya, apa yang dilakukannya itu merupakan sesuatu yang kejam dan cubaan memanipulasi sistem keadilan. Pada 1989, Bundy dihukum ma_ti menerusi kerusi elektrik tanpa mendedahkan bilangan sebenar mangsanya. Penulis percaya dengan melihat tempoh aktifnya sebagai pembu_nuh dari 1966 hingga 1978, bilangan sebenar mangsanya boleh mencecah ratusan orang.

Nama Herman Webster Mudgett mungkin dipandang sepi sesiapa yang mendengarnya. Tetapi jika nama H. H. Holmes disebut, ramai orang tahu inilah pembu_nuh bersiri paling digeruni di Amerika Syarikat pada akhir abad ke-19. Satu sebab ramai takut dengan kelibatnya ialah kewujudan rumah pembu_nuhan yang dibina Holmes di Chicago.

Rumah pembu_nuhan ini disamarkan sebagai sebuah motel di mana para penginapnya yang menginap tidak akan keluar lagi. Sesiapa yang menginap akan dib.unu.h sama ada untuk penipuan insuran atau sebagai komoditi perdagangan organ dan tulang haram. Mereka yang ingin lari akan berputus asa kerana setiap laluan yang digunakan akan berakhir dengan jalan ma_ti.

Bagaimanapun, Holmes akhirnya dicekup polis selepas salah seorang rakan jenayahnya memilih memberi maklumat kepada mereka. Langkah tersebut dibuat selepas pembu_nuh bersiri itu gagal memberi wang yang dijanjikan kepadanya. Holmes didapati bersalah atas kesalahan membu_nuh empat individu tetapi ramai percaya ramai orang ma_ti dib.un.uh di rumah pembu_nuhannya. Ini berikutan dia boleh saja melupuskan ma_yat dengan ruang pembakar atau menjual r.angka-r.angka mangsanya kepada sekolah-sekolah perubatan.

Dia kemudiannya mengakui membu_nuh 27 orang sebelum dih.uk.um ga.ntu.ng pada 1896. Wujud teori sesetengah pihak terutama keturunan Holmes yang mendakwa dia ialah Jack the Ripper yang menghantui London, England pada tahun 1888 sebelum mencetuskan huru-hara di Chicago lima tahun kemudian. Apakah ini bermakna Jack dan Holmes ialah orang yang sama? Hanya Tuhan saja yang tahu…

RUJUKAN:

Maranzani, B. (2017). 8 of History’s Most Notorious Serial DITAPIS. History.

Kalau anda minat dengan topik pembunuhan bersiri, kami nak ajak anda untuk beli buku terbaru kami. Sebuah novel Thriller berkaitan dengan pemb.nu.h bers.iri. Boleh beli di https://shp.ee/47yzq2k.


Beruang Salji Terkandas Akibat Pencairan Ais

Sebanyak 50 ekor beruang salji berkumpul di pinggir sebuah kampung yang terletak di jauh utara Rusia. Residen kampung menyatakan, pencairan ais artik telah menyebabkan beruang-beruang tersebut tidak mampu berkelana di habitatnya sendiri.

World Wildlife Fund (WWF) cawangan Rusia menyatakan perubahan iklim adalah faktor yang menyebabkan hal ini berlaku. Suhu yang hangat telah menghalang pembentukan ais di kawasan pantai. Tambah mereka lagi, beruang-beruang tersebut telah berkumpul di kawasan sebesar 0.4 batu persegi berhampiran kampung Ryrkaipy di Chukotka yang terletak di timur laut Rusia.

Ada kebimbangan dalam kalangan penduduk sekiranya beruang-beruang salji itu memasuki kampung yang diduduki kurang daripada 1,000 penduduk. Pasukan peronda telah dikerahkan untuk memantau pergerakan mereka.

Perubahan iklim telah menyebabkan kurangnya pembentukan. Tiadanya ais yang terbentuk, haiwan yang berhabitat ais terpaksa pergi ke tempat lain untuk mencari makanan. Penduduk kampung mengumpulkan sembelihan walrus di kawasan beruang itu untuk memastikan mereka tidak berkeliaran dalam kawasan kampung.

Beruang salji biasanya pergi ke kawasan yang tidak diduduki oleh manusia di Artik Rusia untuk mencari makanan dan biasanya mereka hanya menemui sampah. Namun, jumlah beruang yang pergi ke kawasan tersebut semakin meningkat seiring dengan kelajuan pencairan ais. Hal ini menuntut beruang salji itu bersaing untuk mendapatkan makanan.

RUJUKAN:


Sejarah Bahasa Arab

Setiap bahasa berevolusi dalam peredaran zaman. Bahasa-bahasa yang dipertuturkan di dunia menganggotai rumpun atau keluarga masing-masing yang tersendiri dan mempunyai sejarah yang panjang. Bahasa ‘Arab juga tidak terkecuali daripada mengalami perubahan dan melalui fasa-fasa tertentu seperti mana yang berlaku kepada bahasa-bahasa lain.

Artikel sejarah bahasa Arab ini dibahagikan kepada bahagian-bahagian berikut:

• Keluarga Bahasa Semitik• Proto Arab dan Bahasa Arab Kuno• Bahasa Arab Klasik dan Bahasa Al-Quran• Neo-Arab dan Bahasa Arab Pertengahan• Bahasa Arab Moden

Keluarga Bahasa Semitik

Bahasa Arab disepakati oleh ahli linguistik berasal daripada satu bahasa yang dilabelkan sebagai “Proto-Semitik”, yang juga merupakan moyang kepada bahasa-bahasa seperti Hebrew, Aramaic, dan Phonecia. Bahasa Arab berada di bawah cabang keluarga Semitik Tengah, berjiran dengan keluarga Semitik Barat Laut yang dianggotai bahasa Hebrew dan Aramaic. Maka, Bani Israel, Yahudi, dan Arab itu ialah adik-beradik dalam rumpun penutur bahasa yang sama.

Pada pandangan penulis, frasa “anti-Semitik” yang ditujukan kepada pembenci Yahudi, barang kali perlu diperbaiki maknanya, kerana selain orang Yahudi, orang Arab juga adalah daripada rumpun Semitik. Masing-masing mendakwa mereka adalah keturunan Nabi Ibrahim ‘alayhisallam melalui isteri dan putera yang berbeza. Bahkan seperti suku-suku lain dalam keluarga Semitik, orang Arab dan Yahudi juga antara pembina peradaban terawal di dunia. Untuk rekod, suku Semitik lain ialah seperti Akkad dan Assyria yang merupakan pembina peradaban di lembangan Sungai Tigris dan Sungai Euphrates.

Proto Arab dan Bahasa Arab Kuno (Old Arab)

Sejak sekurang-kurangnya 1400 SM lagi, terdapat rekod-rekod bahasa Semitik yang dipertuturkan di Semenanjung Arab, namun masih belum mempunyai ciri-ciri yang jitu untuk dinamakan sebagai “bahasa Arab”. Dalam proses kita mencari sejarah bahasa Arab, penyelidik perlu berusaha untuk mengenal pasti sejak abad atau tahun bilakah bangsa Arab dikenali dengan nama “Arab”.

Pada abad ke-9 Sebelum Masihi, telah wujud data dalam bentuk inskripsi, iaitu prasasti Kurkh yang merakamkan tentang pemerintah kerajaan Neo-Assyria iaitu raja Shalmaneser III (859-824 SM), di mana prasasti tersebut menyatakan tentang proses peluasan jajahan Neo-Assyria ke dalam wilayah Levant (sekitar Syria, Lubnan, Jordan, dan Palestin), dan disebut bahawa penduduk beberapa wilayah tersebut sebagai “orang Arab”.

Manuskrip-manuskrip terawal dipercayai dalam Bahasa Arab ditemukan berdekatan dengan kerajaan-kerajaan purba Arab seperti Ammon, Moab dan Edom yang lokasinya terletak di Selatan Arab. Usia manuskrip dipercayai sezaman sehingga mencapai sama zaman dengan Prasassti Kurkh. Manuskrip yang ditemukan ini mengandungi mantera sembahyang pagan Arab ketika zaman besi dahulu.

Kemudian, pada abad ke-2 Sebelum Masihi ketika orang Arab membangunkan Nabatea, kerajaan yang terkenal dengan binaan hebat Petra di Jordan yang mengagumkan itu, mereka memahat inskripsi sendiri. Bahasa rasmi yang ditulis ialah bahasa Aramaic, namun terdapat ciri-ciri kearaban dari segi struktur ayat dan nama-nama peribadi yang digunakan. Tulisan Nabatea inilah yang kemudian berevolusi menjadi tulisan Arab pada abad ke-4 Masihi.

Selain daripada rekod-rekod di atas, terdapat juga penemuan bahasa di wilayah-wilayah semenanjung Arab yang dianggap sebagai “bahasa Arab kuno”. Namun begitu, ahli linguistik berpendapat bahawa yang paling kuat diperkirakan sebagai bentuk bahasa Arab kuno ialah Safaitic yang ditemukan di Utara Semenanjung Arab dan juga bahasa Hismaic yang terletak di Barat Laut Semenanjung Arab. Kedua-dua bahasa ini djangka usianya daripada abad pertama Masihi sehingga abad ke-4 Masihi.Fasa Bahasa Arab Klasik

Sesuatu bahasa yang agung itu lazimnya pernah melalui zaman yang dipanggil sebagai “zaman klasikal”. Biasanya fasa yang dirujuk sebagai zaman klasik ialah zaman keemasan tradisi kesusasteraannya. Setiap bahasa itu mampu mencapai “zaman klasikal” apabila sebuah bahasa itu cukup sempurna untuk menuliskan kesusateraan mereka.

Untuk sebuah bahasa mencapai tahap “sempurna” ini, sudah tentu ia datang daripada evolusi yang melibatkan pertembungan antara peradaban seperti peminjaman kosa kata, pengaruh sastera mereka dan proses adaptasi bahasa itu pada perkembangan zaman.

Sebagai contoh, bahasa Yunani memasuki zaman klasiknya ketika abad ke-5 SM, dan bahasa Cina ketika abad ke-5 SM sehinggalah abad ke-2 Masihi lalu berterusan menjadi bahasa untuk kesusateraan Cina sehinggalah abad ke-20. Untuk bahasa Melayu pula, zaman klasikal bahasa ini bermula ketika abad ke-14 Masihi, sejak kedatangan agama Islam dan bermulanya Kesultanan Melayu Melaka sehinggalah abad ke-18 Masihi. Zaman klasik Inggeris pula bermula ketika abad ke-10 Masihi ketika era tradisi kesausteraan Inggeris dalam menulis hikayat mereka dalam bahasa Bahasa Inggeris Kuno.

Fasa klasik untuk Bahasa Arab dipercayai bermula sekurang-kurangnya pada abad ke-6 Masihi sehingga mencapai abad ke-8 Masihi. Ketika sebelum kedatangan Islam, seluruh Semenanjung Arab dipisahkan oleh pelbagai dialek bahasa Arab yang wujud ketika itu. Namun, oleh kerana sifat peradaban bangsa Arab ini kaya dengan kesusateraan mereka, terdapat sebuah koine (dialek “standard” yang menjadi rujukan untuk penulisan sastera-sastera mereka). Dialek standard inilah yang menjadi rujukan untuk penulisan untuk fasa Bahasa Arab Klasikal dan pra-Islam semenanjung Arab.

Al-Quran iaitu kitab yang diturunkan kepada junjungan besar Rasulullah S.A.W, bahasa di dalamnya ialah dalam bahasa daripada zaman klasikal bahasa Arab. Al-Quran mengambil masa 23 tahun sebelum lengkap sesuai dengan wahyu yang diturunkan secara berperingkat kepada junjungan besar.

Ketika Al-Quran diturunkan, semenanjung Arab mempunyai 7 dialek Bahasa Arab Klasikal, iaitu Quraishi, Tamimi, Hatheel, Azad, Rabee’ah, Hawazen dan juga Sa’ad bin Bakr. Al-Quran ditulis dalam kesemua dialek klasikal Arab ini, tetapi dialek Quraishi menjadi dialek rasmi dan teks Al-Quran hari ini berdasarkan dialek Quraishi. Bahasa klasikal Arab juga digunakan dalam manuksrip-manuskrip Bahasa Arab ketika zaman Abbasiyah dan Umaiyyah dahulu.

Neo-Arab Dan Bahasa Arab Pertengahan

Kedatangan Islam bukan sahaja menyemarakkan zaman klasik bahasa Arab, malah menerbitkan dua empayar agung Islam iaitu Umaiyyah dan Abbasiyah. Di Barat, umat Islam menakluk sehingga ke Sepanyol manakala di Timur pula, umat Islam tiba sejauh sempadan India.

Penduduk wilayah-wilayah di luar Semenanjung Arab yang mula bertutur dalam bahasa Arab ini menimbulkan banyak dialek baru yang tidak lahir daripada bahasa Arab klasik, sebaliknya lahir daripada dialek-dialek Arab yang wujud pada zaman sebelum Islam, yang biasanya dibawa oleh tentera-tentera Arab yang menakluk wilayah-wilayah asing ini.

Dialek ini juga turut dipengaruhi oleh bahasa asal wilayah yang ditakluk oleh tentera Arab. Dialek dibahagian Levant dan juga Mesopotamia dipengaruhi oleh bahasa Aramaic, manakala di Maghribi pula dialeknya dipengaruhi oleh bahasa Berber, penduduk asal Afrika Utara sebelum berasimilasi ke dalam bangsa Arab dan bahasa Arab Mesir dipengaruhi oleh bahasa Qibti. Era kelahiran dialek-dialek baru ini dikenali sebagai era Neo-Arab. Manakala penulisan yang mengandungi pengaruh Arab klasik dan juga dialek baru ini dikenali sebagai bahasa Arab Pertengahan.

Bahasa Arab Moden

Sehinggalah zaman moden, dialek-dialek ketika era Neo-Arab berevolusi menjadi dialek bahasa Arab moden yang kita kenali hari ini. Namun demikian, walaupun bahasa Arab pertuturan berubah mengikut zaman, namun bahasa Arab klasik yang merupakan bahasa Al-Qur’an diturunkan dan kesusasteraan Arab, kekal keasliannya tanpa banyak perubahan yang besar.

Namun, ketika era kolonialisme dan kebangkitan kuasa Barat, pertembungan antara peradaban Arab dengan peradaban Barat berlaku secara besar-besaran, antaranya ditandai dengan kemasukan Napoleon ke Mesir. Ini mendedahkan bahasa Arab kepada banyak istilah dan kosa kata baru dari Barat, seiring dengan perkembangan peradaban dunia ketika itu.

Bahasa Arab jelas mempunyai fenomena diglossia. Diglossia ialah sejenis situasi di mana dua dialek atau variasi bahasa yang saling berbeza yang dituturkan dalam sebuah komuniti sebahasa yang sama. Kita juga boleh menganggap bahawa diglossia adalah di mana sebuah komuniti menggunakan dialek dan variasi bahasa yang berbeza untuk penulisan dan pertuturan. Ini berlaku pada komunuti Arab moden hari ini.

Kita perlu tahu bahawa bahasa Arab Moden yang berasaskan bahasa klasikal dalam Al-Quran lalu dikembangkan lagi ketika zaman moden sesuai dengan peredaran zaman. Bahasa Arab Moden ini adalah bahasa yang digunakan di media, pendidikan, situasi formal, buku-buku, tetapi tidak dalam percakapan seharian. Orang Arab mengenalinya sebagai al-Fusha.

Bahasa utama dalam percakapan orang Arab dikenali sebagai ‘ammiya. Bagaimana setiap penutur bahasa Arab dari dialek yang berbeza memahami antara mereka bergantung pada sempadan geografi. Semakin dekat sempadan dialek sebuah bahasa Arab itu, semakin mudah proses memahami setiap perbezaan dialek.

Namun, setiap penutur Arab dari dialek yang berbeza akan bertutur dalam al-fusha iaitu bahasa rasmi Arab moden hari ini bagi memudahkan pemahaman masing-masing, atau mereka juga boleh bertutur dalam “white dialect”, di mana dialek yang menggunakan kebanyakan ciri-ciri yang wujud dalam pelbagai dialek bahasa Arab, atau mengelakkan ciri-ciri yang boleh dijumpai pada hanya dialek tertentu bagi memudahkan komunikasi.

Rujukan:

Langfocus (April 2017). The Arabic Language: Its Amazing History and Features. https://www.youtube.com/watch?v=nDg3yPSzsEg

Al-Jallad (2015). The earliest stages of Arabic and its linguistic classification (Routledge Handbook of Arabic Linguistics, forthcoming).

Edward Sapir (1921). Language: An introduction to the study of speech. New York: Harcourt, Brace and


Permaisuri Charlotte: Anggota Kerabat Diraja Kulit Hitam Britain Pertama?

Seluruh dunia gembira bila mendengar berita pertunangan pewaris takhta Britain, Putera Harry dengan bekas pelakon Suits, Meghan Markle. Perkahwinan pasangan bahagia ini akan dilangsungkan pada 19 Mei 2018 dan sejak tarikh tersebut diumumkan, ramai mencari maklumat berkenaan jelitawan yang berusia 36 tahun itu. Apabila beliau berkahwin dengan Putera Harry, Markle akan diraikan sebagai puteri kulit hitam pertama Britain, sesuatu yang disifatkan bersejarah bagi keluarga diraja Britain. Namun tahukah anda, Markle bukanlah anggota kerabat diraja kulit hitam pertama Britain? Rekod tersebut dikatakan dipegang oleh Charlotte dari Mecklenburg-Strelitz, Permaisuri Raja George III.

Berikut beberapa anekdot menarik berkenaan Permaisuri Charlotte:

Permaisuri yang hidup antara tahun 1744 hingga 1818 ini merupakan anak kelapan dan puteri bongsu kepada Duke Charles Louis Frederick dan Duchess Elizabeth Albertine. Menurut laporan diplomatik semasa pertunangan baginda dengan George III, pendidikan yang diterima bersifat sederhana saja. Permaisuri Charlotte hanya mempelajari ilmu asas botani, sejarah alam semulajadi dan bahasa dari para tutor sementara seorang paderi mengajarnya pengurusan rumahtangga dan agama. Selepas kekandanya, Adolphus Frederick diangkat sebagai Duke menggantikan ayahandanya pada tahun 1752, barulah permaisuri ini menimba pengalaman sebagai anggota kerabat diraja dan hidup di istana.

Selepas Raja George III menaiki takhta menggantikan ayahandanya, Raja George II, baginda ketika itu berusia 22 tahun dan masih bujang. Untuk memenuhi kehendak bonda dan para penasihatnya, baginda dijodohkan dengan Permaisuri Charlotte. George III memilihnya kerana berasal dari kawasan bangsawan yang kurang dikenali di Jerman, sekaligus menyaksikannya tiada pengalaman atau minat mencampuri soal politik atau perebutan kuasa. Atas sebab itu selepas mereka berkahwin, baginda memerintahkan Charlotte tidak mencampuri urusan pemerintahan, satu permintaan yang diterimanya dengan senang hati.

Hasil perkahwinan pasangan bahagia ini, mereka dikurniakan 15 cahaya mata. Bagaimanapun kekerapannya mengandung dilihat mengundang tekanan pada Permaisuri Charlotte. Baginda berkata, “Beta tak fikir seorang banduan akan memikirkan lebih daripada kebebasannya berbanding beta yang mahukan bebanan ini dibuang dan kempen ini berakhir. Beta akan merasa gembira jika ini yang terakhir.” Catatan kata-kata ini diungkapkan pada tahun 1780 semasa Permaisuri Charlotte sedang sarat mengandungkan cahaya mata ke-14, Putera Alfred. Bagaimanapun, hayat Putera Alfred tidak bertahan lama dan mangkat pada usia dua tahun. Sementara seorang lagi putera baginda, Putera Octavius mangkat setahun kemudian.

Permaisuri Charlotte merupakan penaung kepada beberapa komposer klasik terkenal. Antaranya ialah Johan Christian Bach, anak ke-11 komposer terkenal Johan Sebastian Bach. Bach menganggap baginda sebagai seorang kawan dan penyokong. Terima kasih kepada sokongan Charlotte, Bach dilantik sebagai ahli muzik negara menggantikan penyandang sebelumnya, George Frideric Handel yang meninggal dunia pada tahun 1759. Handel sebelum itu berkhidmat sebagai ahli muzik negara semasa pemerintahan George I dan George II.

Dan sedikit sebanyak, pengaruh Permaisuri Charlotte turut memberi kesan kepada seorang kanak-kanak berbakat bernama Wolfgang Amadeus Mozart. Diceritakan pada satu ketika, tatkala keluarga seniman terkemuka Mozart menjelajah Eropah terutama Britain pada tahun 1764 dan diberi peluang melakukan persembahan di hadapan kelompok penonton terhad. Bach mahu mencabar keupayaan kanak-kanak ini dengan mencabarnya bermain karya Handel, J.S Bach dan Carl Friedrich Abel. Dan Mozart mengagumkan Permaisuri Charlotte dan penonton dengan persembahan muzik yang memukau. Selepas itu, beliau mengiringi persembahan baginda dan mengadakan persembahan solo dengan flut. Impak daripada pertemuan tersebut menyebabkan Mozart mendedikasikan karyanya, Opus 3 kepada baginda pada 18 Januari 1765.

Menurut sejarawan Mario Valdes, Charlotte mempunyai hubungkait dengan Margarita de Castro y Sousa, seorang anggota kerabat diraja Portugal yang berkulit hitam. Ini ditambah pula dengan keterangan kurang menyenangkan berkenaan rupa baginda. Semasa bergelar Permaisuri, Permaisuri Charlotte diejek kerana mempunyai rupa Mulatto (orang yang berdarah campuran kulit putih dengan kulit hitam). Sementara sejarawan dan sasterawan British, Sir Walter Scott menulis anggota keluarga baginda mempunyai kulit gelap, mempunyai rupa seperti orang hutan dan dikatakan ada darah orang Vandal kerana mempunyai rupa seperti mereka. Keturunan de Castro y Sousa boleh dikesan kepada pemerintah abad ke-13 Masihi, Alfonso III dan kekasihnya, Madragana. Valdes mengesyaki Madragana sebenarnya seorang Moor (Muslim dalam Bahasa Sepanyol). Bagaimanapun, teori tersebut masih belum terbukti kerana ia masih belum mengesahkan identiti sebenar bangsa de Castro y Sousa.

Jika benar Permaisuri Charlotte berkulit hitam, mengapa kebanyakan potret atau lukisan yang menampilkan baginda tidak memaparkan ciri sedemikian? Kebanyakan pelukis sedar jika mereka cuba menyelitkan imej sebenar baginda, pasti ia akan mengundang polemik berpanjangan dan boleh memberi kesan dari segi politik. Mereka diharap tidak menonjolkan, mengaburkan atau memusnahkan terus mana-mana ciri yang tidak bersesuaian dengan subjek termasuk warna kulit mereka.

Isu orang kulit hitam yang mempunyai dinasti monarkinya tersendiri bukanlah cerita baru bahkan ada di antara mereka menjadi terkenal seperti pemerintah Empayar Mali, Mansa Musa. Tetapi di Eropah, kelompok monarki hanya terhad kepada keluarga-keluarga elit berkulit putih saja. Apabila pihak media cuba mendapatkan maklum balas Istana  Buckingham berkenaan latar belakang Permaisuri Charlotte pada tahun 1989, pihak istana tidak berminat melayan khabar angin dan lebih berminat membicarakan perkara lebih pentin.

Pada zaman moden ini, gelaran anggota kerabat diraja berdarah campuran pertama tidak akan menjadi milik Markle. Ini kerana perkahwinan sebegini membabitkan anggota keluarga Habsburg dan kerabat diraja dari Liecthenstein dan Monaco dengan wanita berkulit hitam bukanlah sesuatu yang asing. Contohnya anak saudara Putera Rainier dari Monaco merangkap Baron Massy, Christian Louis berkahwin dengan seorang wanita kulit hitam bernama Baroness Cecille de Massy.

SUMBER


Ketahuilah Perihal Nenek Moyangmu!

Setiap manusia yang lahir di dunia ini mempunyai dua jurai salasilah utama iaitu jurai salasilah daripada sebelah ibu dan ayah. Setiap manusia dan hidupan lain seperti haiwan yang wujud sehingga kini merupakan hasil kesinambungan daripada proses pensenyawaan antara dua jenis jantina iaitu lelaki atau jantan dan perempuan atau betina. Malah tumbuhan juga memiliki dua jenis jantina tersebut terutamanya tumbuhan berbunga. Al-Qur’an menjelaskan bahawa setiap makhluk diciptakan berpasangan (Surah Yasin, ayat 36). Malah semua perkara mempunyai pasangannya: siang dan malam, positif dan negatif, baik dan buruk, hidup dan mati. Prof. Syed Naquib al-Attas pernah menyatakan bahawa kita tidak akan benar-benar tahu tentang suatu perkara selagi kita tidak mengetahui sifat lawannya.

Berbalik kepada soal manusia diciptakan secara berpasangan, tiada seorangpun manusia di dunia yang wujud tanpa melalui ibu dan bapa, tetapi dalam hal ini terdapat pengecualian terhadap beberapa individu dalam sejarah manusia. Sebagai seorang yang beragama terutamanya penganut agama-agama samawi seperti Yahudi, Kristian dan Islam, kita meyakini bahawa semua umat manusia itu adalah keturunan daripada dua individu iaitu Nabi Adam dan isterinya, Hawa (Eve). Mereka diciptakan oleh Tuhan tanpa melalui ibu dan bapa kerana mereka adalah permulaan kepada perkembangan keturunan umat manusia. Makhluk bukannya Tuhan yang bersifat sedia ada wujud tanpa permulaan. Bahkan golongan ateis juga mempercayai kewujudan alam semesta ini daripada tiada kepada ada. Terdapat seorang lagi individu yang diyakini oleh umat Islam dan Kristian yang lahir tanpa melalui bapa iaitu Nabi Isa (Jesus). Konsep kelahiran baginda tanpa melalui bapa berlainan antara ajaran Islam dan Kristian, tetapi itu bukanlah berkenaan topik yang ingin dibincangkan. Apa yang mahu ditekankan di sini ialah kewujudan kita adalah mustahil tanpa melalui ibu dan ayah mengikut hukum alam yang telah ditetapkan oleh Tuhan sejak azali.

Sebagai umat Islam, mengetahui salasilah keluarga merupakan satu keperluan dalam hidup ini terutamanya dalam soal hubungan mahram, harta pusaka dan nikah. Ini kerana di dalam al-Qur’an dan hadith, Allah SWT menyenaraikan beberapa orang wanita yang haram dikahwini dan pembahagian harta pusaka menurut ilmu fara’id. Bagaimana kita hendak mengaplikasikan hukum tersebut sekiranya kita tidak mengenali siapa datuk dan nenek kita, siapa ibu dan bapa kandung kita, siapa ibu susuan kita, siapa adik beradik susuan kita, siapa ibu dan ayah tiri kita, siapa anak-anak saudara kita dan seterusnya. Memelihara nasab adalah kewajipan terhadap setiap umat Islam. Al-Qur’an ada mengajar kita suatu doa yang diucapkan oleh Nabi Ibrahim yang wajar diamalkan oleh umat Islam (Surah al-Furqan, ayat 74). Doa tersebut memohon agar Allah SWT mengurniakan kita pasangan yang baik dan zuriat keturunan yang soleh dan solehah. Dalam suatu hadith, Rasulullah SAW mengajar kita kriteria memilih pasangan hidup dalam kalangan wanita iaitu berdasarkan kecantikannya, keturunannya, hartanya dan agamanya, dan baginda menegaskan bahawa agama adalah kriteria yang paling utama dalam soal pemilihan tersebut, pada masa yang sama baginda tidak mengenepikan soal keturunan, iaitu daripada keturunan orang yang baik-baik. Jelaslah disini, Islam mewajibkan umatnya supaya mengetahui dan mengambil berat nasab keturunan kita.

Dalam al-Qur’an, Allah SWT sering merujuk umat manusia sebagai “Ya Bani Adam!” (Wahai anak-anak Adam!) dan gelaran “Ya Bani Isra’il!” (Wahai anak-anak Israel!) yang merujuk kepada bangsa Yahudi. Dalam Bible pula, terutamanya dalam Buku Genesis, 1 Chronicles, Matthew dan Luke padat dengan maklumat senarai salasilah para nabi dan pelbagai bangsa. Bahkan salasilah Nabi Isa sehingga Nabi Adam ada tercatat di dalam Bible.

Dalam sejarah, bangsa Yahudi dan Arab adalah antara bangsa yang pakar dan amat mementingkan soal nasab bangsa mereka. Sahabat Rasulullah SAW, Abu Bakar as-Siddiq adalah antara salah seorang sahabat yang pakar dalam salasilah bangsa Arab terutamanya kabilah Quraisy. Rasulullah SAW sendiri memiliki beberapa gelaran yang berdasarkan nasab keturunan seperti ‘Adnani, al-Quraisyi, al-Hasyimi dan Abu al-Qasim. Bangsa Yahudi boleh dikatakan bangsa dan agama eksklusif, iaitu mereka tidak berminat untuk menyebarkan agama Yahudi kepada bangsa lain.

Antara alasan negatif yang biasa diberikan oleh orang kebanyakan mengenai kajian salasilah keluarga sendiri ialah:

“Bukankah kita semua keturunan daripada ibu dan ayah yang sama iaitu Nabi Adam dan Hawa, jadi kenapa susah-susah nak jejak salasilah?”

“Bukan ada kepentingan pun, banyak lagi benda lain nak buat.”

“Nak tuntut bahagian harta pusakalah tu.”

“Buat apa nak tahu cerita-cerita orang dahulu? fokus pada kehidupan kau sekarang ni, perkara yang lepas biar lepas, jangan dikenang.”

“Bukankah umat Islam semuanya bersaudara?”

“Dalam kubur malaikat tak tanya kita keturunan siapa, mereka tanya amalan kita.”

Anak: “Ayah, pak cik tu siapa?”

Ayah: “Dia saudara kita, Pak Cik Seman”

Anak: “Saudara belah mana?”

Ayah: “Entah, arwah nenek kamu kata saudara, adalah hubungan bau-bau bacang dengan kita, yang penting dia saudara kita.”

Tidak dinafikan bahawa semua manusia berasal daripada ibu dan ayah yang sama iaitu Nabi Adam dan Hawa, tetapi jalannya berbeza-beza. Firman Allah SWT di dalam al-Qur’an:

“Wahai umat manusia! Sesungguhnya Kami telah menciptakan kamu daripada lelaki dan perempuan, dan Kami telah menjadikan kamu pelbagai bangsa dan bersuku puak, supaya kamu berkenal-kenalan (dan beramah mesra antara satu dengan yang lain). Sesungguhnya semulia-mulia kamu di sisi Allah ialah orang yang lebih taqwanya di antara kamu, (bukan yang lebih keturunan atau bangsanya). Sesungguhnya Allah Maha Mengetahui, lagi Maha Mendalam Pengetahuan-Nya (akan keadaan dan amalan kamu).” Surah al-Hujurat, 49:13.

Jelas dalam ayat al-Qur’an di atas bahawa manusia diciptakan, berketurunan daripada pelbagai bangsa dan bersuku-puak. Tujuan kita menjejak salasilah kita ialah supaya kita mengenali asal-usul keturunan kita. Kemungkinan hasil kajian tersebut akan memeranjatkan seperti contohnya kita orang Melayu ada darah Cina, atau orang India ada darah Jepun atau orang Iban ada darah British. Contohnya tokoh-tokoh negarawan kita sendiri seperti Tunku Abdul Rahman ada darah Siam, Tun Abdul Razak dan anaknya Dato’ Seri Mohd. Najib ada darah Bugis, Tun Hussien Onn ada darah Turki, Dr. Mahathir ada darah India dan Tun Abdullah Ahmad Badawi ada darah Arab. Tetapi mereka semua dikategorikan sebagai orang Melayu disebabkan mereka ada keturunan Melayu, beragama Islam, bahasa ibunda mereka bahasa Melayu dan mereka mengamalkan budaya dan adat Melayu. Ini adalah konsep bangsa Melayu menurut istilah perlembagaan Malaysia.

Melalui kajian salasilah, kita dapat mengetahui sifat-sifat fizikal yang kita warisi daripada nenek moyang kita seperti berkulit putih atau gelap, bermata sepet, bermata biru, berhidung mancung dan lain-lain lagi. Dalam ayat al-Qur’an di atas juga menjelaskan bahawa tujuan kita mengenali antara satu sama lain bukan untuk banding-membanding siapa yang lebih baik fizikalnya atau kedudukannya atau pangkatnya atau hartanya, kerana mereka yang paling mulia pada pandangan Tuhan ialah manusia yang paling bertakwa atau mereka yang paling baik amalannya. Oleh itu, tujuan utama kita menjejak salasilah keluarga bukanlah untuk berbangga-bangga sehingga merendahkan-rendahkan orang lain atau untuk menuntut sebarang takhta raja atau kedudukan dalam masyarakat, tetapi untuk mengetahui asal-usul diri, mengenali saudara-mara dan untuk mengerat dan menjaga hubungan silaturrahim.

Dalam satu artikel yang bertajuk “Why is Geneology is Important” dalam sebuah laman web berkenaan kajian salasilah iaitu Geneology in Time Magazine (pautan: http://genealogyintime.com/articles/why-genealogy-is-important.html), penulis artikel tersebut telah menggariskan sebanyak 22 sebab manusia perlu mengkaji salasilah keluarganya. Antaranya:

1. Mengesahkan kisah-kisah berkenaan keluarga – iaitu untuk menentukan sejauh mana kebenaran dakwaan-dakwaan yang selalu diceritakan berkenaan nenek moyang mereka.

2. Tokoh-tokoh ternama – iaitu untuk mengetahui jika salasilah mereka benar-benar ada kena mengena hubungan dengan tokoh-tokoh ternama pada masa silam atau pada masa kini.

3. Peristiwa bersejarah – iaitu untuk mengetahui lebih lanjut tentang penglibatan nenek moyang mereka dalam peristiwa-peristiwa bersejarah yang pernah berlaku pada zaman mereka.

4. Mengenalpasti penyakit warisan – iaitu untuk mengetahui sejarah perubatan keluarga yang diwarisi melalui genetik.

5. Menjejak pewarisan keluarga – iaitu usaha untuk menjejak waris-waris keluarga yang benar-benar berhak mewarisi sesuatu seperti kedudukan dan harta pusaka.

6. Potret keluarga – iaitu untuk menjejak hubungan salasilah seseorang yang menyerupai rupa paras dan fizikal seseorang sebagaimana yang terlukis atau tergambar pada potret keluarga mereka suatu masa dahulu.

7. Menjejak ibu bapa kandung – iaitu usaha untuk mencari kembali ibu bapa kandung kepada anak angkat yang dipelihara oleh keluarga angkatnya sejak bayi.

8. Bukti ibu bapa kandung – iaitu pengesahan melalui ujian DNA bahawa seseorang itu benar-benar anak kandung ibu bapanya.

9. Keperluan agama – Bagi penganut Kristian aliran Mormon (Gereja Jesus Christ of Latter-day Saints), hubungan kekeluargaan penting dalam ritual keagamaan mereka. Bagi umat Islam pula, seperti yang telah diterangkan sebelum ini hubungan kekeluargaan amat penting dalam hal nikah dan fara’id.

10. Sejarah masyarakat – iaitu untuk mendokumentasikan sejarah pembentukan sesebuah masyarakat, suku kaum, kabilah dengan merekodkan perihal keluarga-keluarga yang terlibat dalam pembentukan awal komuniti mereka dan pengaruh mereka dalam komuniti tersebut.

11. Sejarah tokoh – iaitu untuk mengkaji lebih mendalam salasilah keturunan seseorang tokoh yang berpengaruh seperti kerabat diraja.

12. Memelihara warisan kaum kerabat – iaitu untuk mengetahui dan mewarisi legasi, pekerjaan khusus dan ilmu pengetahuan warisan keluarga daripada datuk dan nenek, ibu dan bapa serta saudara mara setelah kematian mereka.

13. Memahami penulisan diari nenek moyang – iaitu untuk mengetahui sejarah dan pengalaman hidup mereka melalui catatan penulisan yang ditinggalkan oleh mereka.

14. Nama – iaitu untuk mengetahui perihal individu (mungkin nenek moyang atau saudara mara) yang nama kita dinamakan sempena nama mereka.

15. Menyambung hubungan kekeluargaan – iaitu untuk merapakan hubungan kekeluargaan dengan saudara-mara jauh.

16. Legasi keluarga – iaitu untuk menyampaikan dan meninggalkan legasi, perjuangan kepada generasi seterusnya.

Pada pemerhatian penulis, amat jarang dilihat bangsa Melayu (orang kebanyakan) merekod nasab keturunan mereka. Biasanya paling minimum orang biasa cuma akan mengetahui nasab mereka sehingga nama datuk mereka sahaja. Ini kerana mereka menganggap perkara tersebut tiada kepentingan buat mereka kecuali dalam hal harta pusaka atau terdapat tokoh-tokoh tertentu dalam senarai nenek moyang mereka. Terdapat tiga golongan manusia yang amat menjaga salasilah keturunan mereka lebih daripada kebanyakan manusia yang lain. Mereka ialah:

1) Keturunan Ahlul-Bayt Rasulullah SAW seperti keluarga al-Attas, al-Haddad, al-Jufri dan al-Sagof (al-Saqqaf). Keturunan Rasulullah SAW yang berkembang luas pada masa kini hanya melalui anak perempuan baginda iaitu Fatimah az-Zahrah dengan suaminya yang juga sepupu baginda iaitu Ali bin Abu Talib. Melalui kedua-dua orang anak mereka yang juga cucu baginda iaitu Hasan dan Hussin keturunan mereka tersebar di seluruh dunia.

Bagi masyarakat Islam Syi’ah, terutamanya golongan Alawi, mereka terlalu mengagungkan keturunan Hussin terutamanya kedua belas-dua belas orang tokoh imam sehingga berfahaman dan melakukan sesuatu yang bertentangan dengan ajaran Islam sebenar. Di kepulauan Alam Melayu, golongan keturunan Ahlul-Bayt ini dikenali sebagai golongan pendakwah dan beberapa orang dalam kalangan mereka dihormati oleh masyarakat Melayu sebagai seorang yang alim dan warak. Dalam sejarah bangsa Melayu, terdapat juga dalam kalangan mereka yang menjadi pengasas atau sultan pertama dalam kesultanan Melayu seperti Kesultanan Pontianak dan terdapat juga darah mereka bercampur dengan darah kerabat diraja dalam banyak kesultanan. Golongan keturunan Ahlul-Bayt amat menjaga nasab mereka dalam bentuk catatan dan nama.

2) Pewaris sultan dan kerabat diraja. Kesultanan Melayu sama seperti pemerintahan monarki di negara-negara lain iaitu pewarisan takhta mengikut keturunan. Bukan semua sultan atau raja dikurniakan zuriat dan bukan semua zuriat atau putera raja layak diwariskan takhta. Oleh itu, takhta kerajaan boleh berpindah kepada jurai keturunan kaum kerabat yang lain seperti adinda atau ayahanda saudara atau anakanda saudara sultan. Kedaulatan seseorang raja atau sultan juga bergantung kepada salasilah keturunannya.

Dalam manuskrip-manuskrip hikayat Melayu seperti Sulalatus-Salatin dan Tuhfat an-Nafis, kedua-dua orang pengarangnya menghubungkan keturunan Raja-Raja Melayu dengan beberapa orang tokoh pemerintah pada zaman silam seperti Raja Iskandar dari Rom (menurut kepercayaan umum, Iskandar Rom atau Alexander The Great, pemerintah Yunani, adalah individu yang sama dengan seorang raja yang beriman dikenali sebagai Zulqarnain di dalam al-Qur’an). Pengarang Tuhfat an-Nafis pula menyatakan bahawa keturunan Raja-Raja Bugis berasal daripada seorang ratu Bugis bernama Sitti Malangkik yang didakwa berketurunan Ratu Balqis pada zaman Nabi Sulaiman. Ini bertujuan untuk mengangkat kedaulatan dan kedudukan Raja-Raja Melayu. Oleh itu, rekod salasilah amat diutamakan dalam institusi monarki dan kesultanan terutamanya berkenaan pewarisan takhta.

3) Keturunan tokoh pemimpin, pahlawan dan ulama seperti Tok Kenali, Hang Tuah, Megat Terawis, Mat Kilau. Kebiasaannya mereka akan mengadakan perhimpunan besar-besaran secara berkala untuk merekod hal ehwal kelahiran dan kematian kaum kerabat mereka.

Berdasarkan pengalaman penulis, terdapat banyak cara dalam usaha mengkaji dan menjejak salasilah keluarga kita:

1) Nama keluarga / pangkal nama. Bagi masyarakat Melayu, penggunaan nama keluarga hanya pada keturunan tertentu seperti Ahlul Bayt, kerabat diraja dan pembesar seperti Raja, Tengku, Teuku, Ungku, Wan, Nai, Che, Megat, Mior, Daeng, Long, Dayang, Awang, Nik, Syarifah, Syed, Pengiran dan Abang. Bagi mereka yang terdapat pada pangkal nama mereka dan pangkal nama bapa atau ibu mereka nama-nama awalan di atas, maka kemungkinan besar, seseorang itu berketurunan individu-individu penting semasa zaman dahulu atau keluarga mereka berasal daripada etnik masyarakat tertentu.

Kebiasaannya, setiap nama keluarga di atas mempunyai persatuan keluarga mereka sendiri dan mereka merekod dan menyimpan salasilah keluarga besar mereka untuk tujuan rujukan. Masalah pencarian nama keluarga ini ialah terdapat juga nenek moyang mereka yang berketurunan tokoh tertentu tetapi membuang nama keluarga mereka dalam nama mereka sendiri bertujuan untuk penyamaran atau merendah diri. Kebanyakan nama keluarga Melayu di atas diwarisi daripada generasi sebelah ayah. Oleh itu, jika seorang wanita berketurunan tertentu dan mempunyai nama keluarga seperti di atas berkahwin dengan lelaki kebanyakan yang tiada nama keluarga, maka anak mereka tidak mewarisi nama keluarga ibunya. Seperti contoh, Tun Dr. Mahathir, beliau tidak mewarisi pangkal nama “Wan” daripada ibu beliau kerana ayahnya bukan daripada keturunan yang sama. Pada masa kini, Jabatan Pendaftaran Negara (JPN) telah melarang penamaan anak dengan nama-nama keluarga di atas sekiranya bapa bayi tersebut bukan berasal daripada keturunan keluarga tersebut. Banyak bangsa di dunia yang menggunakan nama keluarga (surname) seperti bangsa Eropah dan Cina. Sebagai contoh keluarga Brooke di Sarawak. Ini memudahkan mereka mengenali keluarga besar mereka berdasarkan nama keluarga masing-masing. Kebiasaannya, nama keluarga diwarisi oleh keturunan sebelah lelaki atau suami. Bahkan di Barat terutamanya di Amerika Syarikat, rakyat mereka di sana boleh merujuk nama dan tarikh lahir mereka atau tarikh kematian bapa, ibu, datuk dan nenek moyang mereka di arkib kerana setiap rekod berkenaan kelahiran individu dicatat dalam akhbar harian mereka.

2) Rekod/catatan/diari/buku salasilah keluarga. Catatan peribadi merupakan sumber primer yang amat penting dalam mengkaji sejarah. Kebiasaannya, salah seorang anggota keluarga yang paling tua akan merekod carta salasilah ketika beliau masih hidup, kemudian salasilah tersebut akan dikembangkan pula oleh anaknya atau anak saudaranya dan begirulah seterusnya. Walaupun catatan salasilah keluarga secara turun temurun merupakan sumber yang paling sahih, tetapi sumber ini amat sedikit diamalkan oleh masyarakat Melayu terutamanya pada masa kini. Jika ada sekalipun, catatan daripada nenek moyang terdahulu tidak dijumpai, tidak dipelihara atau tidak dipedulikan oleh generasi pada masa kini.

3) Dokumen rasmi. Satu lagi sumber paling sahih dalam menjejak maklumat salasilah keluarga ialah dokumen peninggalan nenek moyang seperti kad pengenalan, surat beranak, surat nikah, sijil kematian, permit mengubur, kad polis, tentera, surat tanah, rekod perubatan dan catatan pada foto lama. Jikalau perlu, rujuk pada pihak Arkib Negara, Jabatan Pendaftaran Negara (JPN) dan Pejabat Tanah kerana kadang-kadang mereka masih ada menyimpan dokumen berkaitan. Walau bagaimanapun, rekod-rekod pada institusi kerajaan tersebut mempunyai batas had masanya. Sebagai contoh, JPN hanya mempunyai rekod seawal tahun 1918 sahaja. Itupun bukan semua rekod disimpan dan hanya pihak polis sahaja yang diberi kuasa merujuk rekod-rekod awal tersebut. Menurut maklumat yang diterima oleh penulis daripada pegawai JPN, permohonan untuk mendapatkan maklumat seseorang hanya boleh dimohon oleh anak kandungnya atau ibu bapa kandungnya sahaja. Sekiranya cucu atau cicit ingin mendapatkan maklumat mengenai datuk atau nenek moyang mereka, sekurang-kurangnya sijil kematian mereka (sekiranya masih ada dalam simpanan rekod JPN), maka permohonan perlu dibuat melalui khidmat peguam.

Rekod di Arkib Negara Pusat atau cawangan negeri pula boleh dijejaki seawal abad ke-19. Kebiasaannya, rekod dalam Arkib Negara yang boleh dirujuk berkaitan maklumat nenek moyang ialah rekod institusi kerajaan jika mereka pernah bekerja dalam institusi tersebut seperti Kerajaan Persekutuan, Pejabat Setiausaha Negeri, Pejabat Daerah dan Sanitary Board Kuala Lumpur.

4) Temu bual. Ini merupakan satu lagi cara mudah untuk menjejak salasilah keluarga. Temu bual dengan ahli keluarga dan saudara mara tua yang masih hidup. Mereka mungkin masih tinggal berkelompok di kawasan tanah pusaka dan mungkin juga mereka semua tinggal berselerakan di pelbagai negeri di Malaysia. Mereka mungkin sempat lahir dan membesar ketika nenek moyang kita masih hidup. Walau bagaimanapun, kebiasaannya golongan tua telah uzur atau mengalami masalah ingatan. Mereka mungkin cuma mengingati nama panggilan nenek moyang tanpa mengetahui nama sebenar mereka seperti Tok Din, Nek Siah, Mak Ngah Hawa dan sebagainya. Rujuk silang dengan saudara mara yang lain untuk mengesahkan maklumat tersebut dan untuk mengetahui nama sebenar mereka.

Penggunaan nama panggilan kekeluargaan Melayu seperti “Tok Long,” “Mak Ngah,” “Tok Usu,” boleh memberi petunjuk tentang kedudukan mereka dalam adik-beradik mereka seperti “Long” merujuk pada abang yang sulung, “Ngah” merujuk pada adik yang kedua, “Tok Usu” menandakan beliau ialah adik yang bongsu dan seterusnya. Berkaitan dengan maklumat mengenai tahun kelahiran, perkahwinan atau kematian nenek moyang, sekiranya saudara mara tua tidak dapat mengingati tarikh tertentu, maka tanya kepada mereka peristiwa yang berlaku sekitar tahun tersebut seperti zaman pemerintahan (sultan, menteri besar, perdana menteri), bencana alam (banjir besar, tanah runtuh), peperangan (zaman penaklukan Jepun, komunis) atau sesuatu peristiwa besar yang lain (merdeka, kematian tokoh tertentu, filem). Daripada peristiwa-peristiwa tersebut, dapatlah kita menganggarkan sekitar tahun bila kelahiran atau kematian nenek moyang kita. Untuk mendapatkan maklumat yang lebih terperinci, jangan hanya merujuk pada jurai keluarga kita sahaja, rujuk juga dengan jurai keluarga yang lain, seperti jurai keturunan adik-beradik moyang kita yang lain yang berkongsi nenek moyang yang sama.

Mungkin ada maklumat lain atau pusaka nenek moyang yang tidak diketahui oleh jurai keturunan yang lain. Daripada temu bual ini jugalah, kita akan dapat mengetahui beberapa konflik yang pernah menyebabkan perpecahan dalam kalangan keluarga nenek moyang kita mungkin disebabkan peperangan, pembahagian tanah pusaka, sehingga mereka membawa diri ke tempat lain. Jika boleh, buat rakaman video temu bual tersebut sebagai rujukan dan tontonan semula pada masa akan datang.

5) Ziarah kubur. Kubur merupakan salah satu bukti kewujudan nyata seseorang manusia itu di muka bumi ini. Maklumat tentang nenek moyang dapat diperoleh melalui catatan pada batu nisannya seperti nama penuh, tarikh lahir dan tarikh kematian. Kadang-kadang sifat fizikal kubur dan batu nisan juga kita dapat mengetahui status mereka ketika masih hidup. Walau bagaimanapun, banyak kubur terabai sehingga tidak dapat dikesan kerana telah lama tidak diziarahi oleh waris mereka oleh sebab mereka tidak tahu di mana letaknya kubur tersebut. Tidak banyak perkuburan di Malaysia yang menyimpan rekod mereka yang dikebumikan. Salah satunya ialah Perkuburan Islam Jalan Ampang, Kuala Lumpur. Rekod berkenaan siapa yang dikebumikan, tarikh bila dikebumikan, penyebab kematian, siapa yang melaporkan kematian dicatatkan dalam buku catatan tersebut sejak tahun 1942 masih lagi disimpan oleh pihak Malay Agricultural Settlement (MAS). Badan yang bertanggungjawab menguruskan hal ehwal tanah di Kampung Baru, Kuala Lumpur tersebut berpejabat di Jalan Hamzah, Kampung Baru. Kebanyakan perkuburan lama berselerakan dan agak memakan masa untuk mencari dari satu kawasan ke satu kawasan yang lain. Walau bagaimanapun, terdapat juga kawasan perkuburan yang bersistem, iaitu setiap kubur berbaris, bernombor dan berkelompok mengikut masa.

Sebagai contoh, dalam satu kawasan perkuburan, terdapat kelompok kubur fasa pertama, iaitu mereka yang dikebumikan di kawasan tersebut adalah kelompok generasi pertama yang dikebumikan, mungkin daripada waktu pembukaan awal kawasan tersebut dibuka sehinggalah lima tahun kemudian. Fasa kedua pula adalah kawasan lain yang menempatkan generasi kedua yang dikebumikan dari tahun sekian ke tahun sekian. Sekiranya kita dapat mengetahui anggaran tahun kematian nenek moyang kita meninggal dunia dan mereka dikebumikan di kawasan perkuburan bersistem seperti itu, maka, skop pencarian boleh dikecilkan kepada kawasan tertentu. Terdapat juga beberapa kawasan tanah perkuburan lain yang dibuka kerana tanah perkuburan sebelumnya tiada lagi ruang. Sebagai contoh, Tanah Perkuburan Islam Simpang Lima di Klang menempatkan kubur sejak awal tahun 1900 lagi. Sekitar tahun 1992-1993, apabila tiada lagi ruang untuk dikebumikan, maka kawasan kubur baharu berpindah ke kawasan Tanah Perkuburan Lipat Kajang yang dibuka seawal tahun 1992-1993. Apabila kawasan tanah perkuburan di sana telah penuh sekitar tahun 2007, maka Tanah Perkuburan Islam Selat Klang pula menjadi kawasan perkuburan baharu bagi penduduk Bandar Klang sehingga kini. Semakin terperinci kita dapat tahu mengenai tarikh kematian dan tempat pengebumian nenek moyang kita, semakin kecil skop pencarian kubur mereka. Walau bagaimanapun, disebabkan faktor usia dan cuaca, kebanyakan catatan pada batu nisan kubur lama menjadi amat sukar dibaca kerana terbiar dan tidak diketahui oleh warisnya. Tanya juga penggali kubur atau bekas penggali kubur di kawasan tanah perkuburan tersebut kerana mereka lebih mengetahui kedudukan-kedudukan kubur di tempat tersebut. Usahalah untuk menjejak dan menziarahi kubur nenek moyang kita.

6) Ziarah tempat asal. Bangsa Melayu terkenal sebagai masyarakat perantau dan masyarakat maritim yang hebat. Kepulauan Alam Melayu (Asia Tenggara) merupakan ‘rumah besar’ bagi bangsa Melayu. Oleh itu penghijrahan pelbagai etnik Melayu (Jawa, Bugis, Minang, Banjar, Aceh) ke pelbagai tempat di Kepulauan Alam Melayu merupakan suatu perkara biasa pada zaman dahulu. Tidak terkecuali nenek moyang kita. Dapatkan maklumat mengenai tanah asal kelahiran nenek moyang kita. Jika mereka merupakan peneroka awal dan penduduk asal kawasan tersebut, lebih mudah untuk mendapatkan maklumat mengenai mereka. Jika mereka dikatakan berasal daripada tempat lain, maka pergilah ke tempat tersebut untuk menanyakan penduduk tempatan terutamanya golongan tua jikalau ada di antara mereka yang merupakan waris nenek moyang kita. Analisis keadaan politik dan keadaan semasa ketika zaman itu yang mempengaruhi penghijrahan atau pekerjaan nenek moyang kita. Cara begini memerlukan usaha, masa, kewangan dan komitmen yang banyak, tetapi jika kita dapat menjumpai saudara jauh dan maklumat nenek moyang kita, ianya merupakan kepuasan yang tidak boleh diperoleh dengan harta benda.

7) Carian maklumat melalui internet dan media sosial. Cara ini merupakan cara yang paling mudah dan boleh dilakukan sekarang. Walau bagaimanapun, kebiasaannya maklumat tersebut amat sukar diperolehi terutamanya jika kita bukan daripada keturunan tokoh-tokoh tertentu. Walaupun begitu, kita boleh memulakan sendiri pencarian tersebut dengan membuat akaun Facebook, menulis blog, membuka akaun Geni (laman web salasilah), dan mencipta laman web yang memasukkan maklumat nenek moyang kita supaya mereka yang lain dapat menjejak salasilah keluarga yang sama.

Sekiranya tiada seorangpun nenek-moyang atau saudara-mara kita yang merekodkan salasilah, maka kitalah yang perlu memulakannya. Setelah mendapat semua maklumat salasilah yang diperlukan, maka bolehlah kita merekodkannya sebagai catatan bertulis sebagai rujukan pada masa akan datang. Dalam mencatat rekod berkenaan salasilah keluarga, terdapat beberapa langkah:

1) Memilih cara catatan. Catatan boleh dilakukan dengan tulisan tangan menggunakan pen di atas kertas yang bersaiz besar ataupun taip menggunakan komputer riba. Penulis mencadangkan supaya menaip di dalam komputer riba kerana simpanan di dalam komputer riba boleh dibaiki dan dicetak salinannya berulang kali. Kita boleh menaipnya menggunakan Microsoft Office Word atau Microsoft Office Excel. Walau bagaimanapun, sekiranya rangka salasilah kita besar kerana membabitkan keluarga yang ramai disebabkan masing-masing memiliki ramai anak, maka penulis mencadangkan rangka salasilah tersebut dirangka menggunakan perisian komputer Adobe Photoshop. Microsoft Word untuk catatan perincian segala maklumat manakala Adobe Photoshop pula ialah untuk rangka salasilah.

2) Merangka salasilah asas. Salasilah asas ialah keluarga yang hanya terdiri daripada ayah, ibu dan adik-beradik. Catatkan nama penuh, tarikh lahir dan tarikh meninggal dunia pada rangka salasilah tersebut. Boleh juga masukkan gambar mereka. Kemudian dalam catatan berasingan catatkan perincian mereka seperti tempat lahir, pendidikan, pekerjaan, tarikh perkahwinan dan tempat tinggal. Jika ayah atau ibu pernah berkahwin lain, maksudnya kita mempunyai ibu tiri atau ayah tiri dan adik-beradik tiri, maka masukkan sekali dalam rangka salasilah tersebut. Rangka dengan jelas supaya pembaca dapat mengetahui mereka berlainan ayah atau ibu. Adik-beradik tiri bermaksud seibu tetapi tidak sebapa. Adik-beradik yang berlainan ibu tetapi bapa yang sama tidak dipanggil adik-beradik tiri. Jika terdapat adik-beradik angkat, boleh juga masukkan nama mereka dalam rangka salasilah tersebut tetapi dengan garisan putus-putus untuk menunjukkan bahawa mereka tidak mempunyai pertalian darah. Rangka salasilah biasanya daripada atas ke bawah. Sekiranya kita dan adik beradik kita telah berkahwin masukkan nama pasangan dan anak-anak.

3) Merangka “batang pokok.” Penulis membahagikan rangka salasilah kepada tiga bahagian utama, iaitu batang pokok, dahan dan ranting. “Batang pokok” merupakan bahagian utama salasilah iaitu ayah, ibu, datuk dan nenek sebelah ayah dan ibu, moyang lelaki dan perempuan sebelah ayah dan ibu, buyut lelaki dan perempuan sebelah ayah dan ibu dan begitulah seterusnya. Ringkasnya, mereka adalah ibu bapa kepada nenek moyang kita. Mereka adalah orang-orang yang paling penting dimasukkan di dalam rangka salasilah. Catatkan segala maklumat berkenaan mereka yang kita boleh perolehi. Menurut Prof. Syed Naquib al-Attas, kebiasaannya, dalam satu abad, seramai empat generasi boleh dilahirkan iaitu anak sehingga ke moyang. Satu lagi perkara yang perlu diberi perhatian, terdapat juga individu dalam masyarakat Melayu dahulu yang mempunyai dua nama. Satu nama lahir yang diberikan oleh kedua ibu-bapanya, satu lagi nama panggilan. Ini kerana terdapat satu kepercayaan adat dalam masyarakat Melayu, bayi atau budak kecil boleh menunjukkan kesesuaian dengan nama yang diberikan kepadanya. Jika bayi atau budak kecil tersebut tidak sihat seperti demam berpanjangan, maka dipercayai bahawa nama tersebut tidak bersesuaian dengannya. Nama asal tersebut tetap akan dikekalkan dalam dokumen rasmi tetapi budak tersebut akan dipanggil dan dikenali dengan nama lain sehingga dewasa. Keadaan yang sama juga berlaku sekiranya budak tersebut dipelihara sebagai anak angkat. Keluarga angkat akan memberi nama yang lain kepada anak angkat tersebut tetapi nama asalnya tetap dikekalkan. Oleh itu, kita ada dapati ada dalam kalangan nenek moyang kita mempunyai dua nama, contohnya Ahmad @ Ali. Tiga perkara yang wajib ada pada carta salasilah ialah nama sebenar (sertakan sekali nama kedua / nama panggilan), tarikh kelahiran dan tarikh kematian.

4) Merangka “dahan”. “Dahan” merupakan adik beradik kepada ibu bapa kita, adik beradik kepada datuk dan nenek kita, adik beradik kepada moyang lelaki dan perempuan kita dan seterusnya. Ringkasnya, mereka merupakan ibu dan bapa saudara, datuk dan nenek saudara, moyang saudara dan seterusnya.

5) Merangka “ranting”. “Ranting” merupakan anak-anak dan keturunan adik beradik ibu dan ayah kita, keturunan adik beradik datuk dan nenek kita, keturunan adik beradik moyang kita dan seterusnya. Ringkasnya, perhubungan kita dengan mereka ialah sepupu, dua pupu, tiga pupu dan seterusnya. Biasanya, hubungan saudara yang lebih daripada dua pupu dianggap sebagai saudara jauh.

6) Penulis lebih suka membahagikan carta salasilah kepada empat bahagian berasingan iaitu jurai salasilah datuk sebelah ayah, nenek sebelah ayah, datuk sebelah ibu dan nenek sebelah ibu. Pembahagian sebegini dapat mengecilkan carta salasilah terutamanya jika melibatkan keluarga yang begitu ramai selain mudah menunjukkannya kepada saudara-mara yang berkaitan sama ada sebelah ayah atau ibu.

7) Mencetak carta dan catatan salasilah. Setelah selesai merangka sebuah carta salasilah yang diketahui dan catatan salasilah yang lengkap, tibalah masa untuk mencetaknya. Catatan salasilah boleh dicetak menggunakan kertas bersaiz A4 biasa dan dijadikan sebuah buku, manakala carta salasilah pula lebih sesuai dicetak menjadi ‘bunting’ atau ‘banner.’ Boleh juga carta salasilah yang besar dicetak atas sekeping kertas bebas asid bersaiz besar seperti A1 atau A0 dan dilaminasi (laminated) atau digulung dan disimpan di dalam sarung pelan (blueprint carrying case) seperti yang digunakan oleh arkitek. Semua cetakan tersebut sama ada dalam bentuk buku, ‘bunting,’ ‘banner,’ atau kertas besar yang dilaminasi perlu disimpan dan dipelihara daripada cuaca dan serangga perosak. Jangan gunakan sebarang clip besi atau stapler kerana karat besi akan mempengaruhi keadaan kertas. Untuk simpanan carta dan catatan salasilah asal yang disimpan di dalam komputer riba, adalah lebih baik membuat beberapa salinan dan menyimpannya di tempat-tempat yang lain seperti di dalam emel, DVD, pemacu keras (pen-drive) dan cakera keras mudah-alih (portable/external hard drive). Sentiasa kemaskini carta dan catatan salasilah sekiranya ada maklumat baharu. Bagi sesiapa yang memiliki kemahiran komputer, semua maklumat ini boleh dijadikan filem dokumentari yang menarik dan disimpan di dalam DVD.

Usahalah untuk menjejaki salasilah kita. Tujuan utamanya ialah untuk mengetahui asal usul diri kerana manusia akan hilang arah, bersifat sombong dan hidup dalam kejahilan sekiranya seseorang itu tidak mengetahui asal-usul dirinya. Lihat bagaimana nasib masyarakat Melayu di negara-negara Indo-China (Thailand, Kemboja, Vietnam) yang semakin hilang identiti dan sejarah mereka di bumi tersebut. Ibarat pokok, sekalipun dicantas semua daunnya dan ditebang dahan-dahannya masih boleh tumbuh semula daun-daunnya, tetapi jika pokok tersebut dimusnahkan akarnya walaupun tidak diusik daun-daunnya pokok tersebut akan mati. Akar dan batang pokok tersebut umpama identiti diri manusia. Tidak perlu ada nenek moyang daripada kalangan kerabat raja atau tokoh-tokoh masyarakat untuk mengkaji salasilah. Hasil usaha keras daripada penemuan-penemuan tersebut akan mendatangkan kepuasan dalam diri yang tidak mampu diperoleh melalui harta. Melalui hasil kajian latar belakang nenek moyang kita seperti pekerjaan mereka, kepakaran mereka, penghijrahan mereka, kedudukan mereka dan pengaruh mereka, kita akan mengetahui mengapa dan bagaimana sejarah keluarga boleh mempengaruhi keadaan kita pada masa kini. Kita tidak boleh memilih keluarga yang mana kita ingin dilahirkan di dunia ini, semuanya ketentuan Tuhan sejak azali, oleh itu kita wajib bersyukur kepada Tuhan atas nikmat kehidupan yang dikurniakan dan kita perlu menghargai jasa dan pengorbanan kedua-dua ibu bapa kita yang berjuang bersusah payah melahirkan dan membesarkan kita.

Jika nenek moyang kita adalah tokoh-tokoh ternama, janganlah berlagak sombong kerana tidak semestinya kita mewarisi ketokohan mereka, tetapi jadikan ketokohan nenek moyang kita sebagai motivasi harian kepada kita untuk mencapai kejayaan yang lebih baik di dunia dan di akhirat. Jika nenek moyang kita adalah orang-orang terhina dalam masyarakat, buktikan bahawa kita tidak mewarisi sifat buruk mereka, malah kita boleh jadi insan yang jauh lebih baik daripada mereka dan jadikan kisah mereka sebagai iktibar kepada diri sendiri dan anak cucu. Menyambung silaturrahmi dan mengeratkan ukhuwwah juga adalah salah satu tujuan utama dalam menjejak salasilah. Boleh jadi jiran sebelah rumah atau keluarga dari negara lain adalah saudara jauh kita yang kita tidak ketahui. Paling penting, sebagai umat Islam, sentiasa doakan ibu bapa dan nenek moyang kita yang muslim supaya diampunkan dosa mereka dan sejahtera di alam sana kerana salah satu amalan pahala yang tidak akan putus diterima oleh seseorang muslim walaupun beliau telah meninggal dunia ialah doa daripada anak-anaknya, warisnya, saudaranya dan sekalian kaum muslimin dan muslimat.

p/s: Artikel ini ditulis berdasarkan pengamatan, pengalaman peribadi penulis sendiri dan perkongsian ilmu daripada rakan-rakan penulis sepanjang usaha untuk menjejak salasilah keluarga penulis sendiri. Oleh itu, tiada rujukan daripada buku ilmiah atau artikel jurnal disertakan dalam artikel ini melainkan sebuah artikel daripada sebuah laman web yang disebutkan di atas. Rujuk al-Qur’an, hadith, Bible, Kitab Sulalatus-Salatin dan Tuhfat al-Nafis untuk mengetahui ayat dan kisah berkaitan. Berkenaan sumber daripada Prof. Syed Naquib al-Attas, penulis menghadiri syarahan beliau sekitar tahun 2015 di Universiti Teknologi Malaysia (UTM), Kuala Lumpur. Maklumat berkenaan Arkib Negara Malaysia dan JPN di atas diperoleh oleh penulis daripada kedua-dua pihak tersebut. Rujuk Arkib Negara Malaysia Kuala Lumpur dan JPN Pusat untuk maklumat lebih lanjut dan untuk mengetahui sebarang perubahan polisi mereka.